BIBLE MUTAL SIE SAMUEL 30\n☰ SIE SAMUEL 30 ◀ ▶\n1 Tukun len luo, David ac mwet lal elos sun acn Ziklag. Mwet Amalek elos mweuni acn eir in acn Judah, ac elos utyak tari nu Ziklag. Elos esukak acn we, 2 ac sruokya mutan nukewa. Elos tia uniya kutena mwet, tusruk elos usla mwet nukewa welulos ke elos som liki acn we. 3 Ke David ac mwet lal tuku, elos liye tuh na siti sac firiryak, na sruhu ac utukla mutan kialos ac tulik natulos, mukul ac mutan. 4 David ac mwet lal elos mutawauk in tung, ac elos tung nwe mas na. 5 Finne Ahinoam ac Abigail, su eltal mutan kial David, elos utukla pac.+\n6 David el muta in fosrnga lulap, mweyen mwet lal elos toasr na pwaye lah utukla tulik natulos, pwanang elos oru elos in tanglal David. Tusruktu David el ngetak nu sin LEUM GOD tuh Elan akkeyal. 7 David el fahk nu sin mwet tol Abiathar, wen natul Ahimelech, “Use nuknuk ephod lun mwet tol,” na Abiathar el use ac sang nu sel.+ 8 Na David el siyuk sin LEUM GOD, “Ya fal nga in som ukwe mwet su aklokoalokye kut? Nga ac ku in sruokolosi?”\nNa LEUM GOD El topuk, “Aok, ukwalos! Kom ac fah sruokolosi, ac kom fah molela mwet ma sruhu.”\n9 Ouinge David ac mwet onfoko lal elos som in ukwalos, ac ke elos sun Infacl srisrik Besor, kutu selos mutana we. 10 David ac mwet angfoko lal sifilpa som. Mwet luofoko saya elos arulana totola ac tia ku in wi tupalla Infacl soko ah, oru elos mutana tia wi som. 11 Mwet ma welul David elos konauk tulik mukul Egypt se yen mwesis ah, na elos usalu nu yorol David. Elos sang kutu bread nal ac kof nimal, 12 ac fig paola, ac tun in grape pao luo. Ke el mongo tari na el kui. El tuh tia mongo ku nim ke lusen len tolu. 13 David el siyuk sel, “Ku su leum lom uh, ac kom mwet oya?”\nTulik sac fahk nu sel, “Nga mwet Egypt. Nga mwet kohs lun sie mwet Amalek. Leum luk ah som likiyu len tolu lac pa inge, mweyen nga luman mas kutu. 14 Kut tuh som mweuni acn lun mwet Chereth ma oan eir in acn Judah, oayapa acn lun mwet in sou lal Caleb, ac kut esukak pac acn Ziklag.”\n15 Na David el siyuk sel, “Kom ku in pwen kut nu yurin u se ingan?”\nTulik sac topuk, “Aok, kom fin wulela nu sik ye mutun God lah kom ac tia uniyuwi, ku usyula nu yurin leum luk.” 16 Ac el pwanul David nu yurin u se ma orek lokoalok.\nMwet inge elos oalik acn se elos muta we ah. Elos mongo ac nimnim ac orek engan in akfulatye lah arulana pus ma elos sruokya in facl lun mwet Philistia ac Judah. 17 Toang in len tok ah, David el mweun lainulos. El mweunelos nwe ke na ekela. Oasr mwet angfoko sroang nu fin camel natulos ac kaingla, a funu mwet nukewa saya uh elos tiana kaingla. 18 David el molela mwet nukewa ac ma nukewa ma mwet Amalek elos tuh usla, wi mutan luo kial sifacna. 19 Wangin ma tuhlac. David el folokonma tulik mukul ac tulik mutan nukewa nutin mwet lal ah, oayapa ma nukewa mwet Amalek elos tuh usla. 20 El oayapa folokonma un sheep ac cow ma utukla. Mwet lal elos oru kosro inge fahsr meet lukelos, ac elos fahk, “Ma inge nukewa ma lal David!”\n21 Na David el folokla nu yurin mwet luofoko ma tuh mutana Infacl srisrik Besor ke sripen elos arulana munas ac kofla welul. Elos tuyak in osun nu sel ac mwet lal, ac David el paingulos ke kas kulang. 22 Tusruktu, kutu mukul srangesroa ac lusrongten sin mwet ma welul David som ah, elos fahk, “Mwet inge tiana wi kut som, na pa kut ac tiana sang nu selos ma kut eis inge. Elos in eis mutan kialos ac tulik natulos, ac fahla liki kut.”\n23 A David el fahk, “Ma lik, kowos tia ku in oru ouinge nu ke ma LEUM GOD El ase nu sesr! El molikutla, ac El ase kutangla nu sesr fin mwet lokoalok lasr. 24 Wanginna mwet ku in insese nu ke ma kowos fahk inge! Mwet nukewa in eis oana sie. Ip se lun mwet su muta taran ma lasr, ac fah oana ip se lun mwet ma som wi mweun.” 25 David el oakiya ma sap se inge, ac mwet Israel elos fahsrna kac nwe misenge.\n26 Ke David el folokla nu Ziklag, el supwala kutu ma wap inge nu sin mwet kawuk lal, su mwet kol in acn Judah, wi kas inge, “Mwe lung nu suwos inge, ma kut eisla sin mwet lokoalok lun LEUM GOD.” 27 El supu ma inge nu sin mwet su muta Bethel, ac mwet su muta Ramah su oan eir in Judah, ac nu sin mwet su muta Jattir, 28 Aroer, Siphmoth, Eshtemoa, 29 ac Racal; ac nu sin sou lal Jerahmeel, ac nu sin mwet Ken, 30 ac nu sin mwet su muta in siti Hormah, Borashan, Athach, 31 ac Hebron. El supu ma inge nu in acn nukewa ma el, ac mwet lal, elos tuh fufahsryesr we.\n+ 30:5 1 Sam 25:42–43 + 30:7 1 Sam 22:20–23


Fuka Met Lo lun Jeova Oakiyuki ke Inkanek Fwal a Takla - Web site lun Met Lo lun Jeova\nMe Lutlut ak 14\nFuka Met Lo lun Jeova Oakiyuki ke Inkanek Fwal a Takla\nNge mutamweyen Met Lo lun Jeova ke len lasr? (1)\nFuka meeting nu kemwa lun Met Lo lun Jeova elos oru? (2)\nMani su elos orekmakin tuku ya me? (3)\nSu kol ke kais sie congregation? (4)\nKain in toeni lulap fuka elos orala ke kais sie yiu? (5)\nKain in orekma fuka orekla ke headquarter a ofus puspis lalos? (6)\n1 1870 pa mutamweyen Met Lo lun Jeova ke len lasr. Ke mutamwauk, elos pangpang Bible Students. Tusruktu ke 1931 elos eis e se inge Met Lo lun Jeova su oasr ke Ma Simusla. (Isaia 43:10) Mutamwauk ke u srisrik nu ke elos ekla million sin Met Lo, su arulanu kafofo ke orekma in luti ke an puspis su piselos pus liki an 230.\n2 Apkurun congregation nu kemwa lun Met Lo lun Jeova elos oru tukeni lalos pal tulo ke wik se. Solsol kom in wi ke kutena toeni inge. (Hibru 10:24, 25) Me lutlut nu kemwa tuku ke Baibel. Meeting inge nu kemwa ikasla a aksafyeyukla ke pre. “Onkakin ngun” ke insielos kemwa ouyepa apkurun in orek ke meeting nu kemwa. (Efesus 5:18, 19) Kais sie met sukosok in tuku wangin molo,a tia pe siyuk ke mani.—Mattu 10:8.\n3 Apkurun congregation nu kemwa elos oru toeni lalos ke sie Kingdom Hall. Ma inge sie loom su musaiyuk pal nu kemwa sin met orekma su wangin molo sin Met Lo. Kom tia ku in liye kutena me srulela ka, sakseng, ku aten ma inge nu kemwa ke Kingdom Hall. kutena mani su elos orekmakin in moli ma puspis tuku ke me kasru su tuku ke insien met. Elos nu kemwa su lungse in sang kasru, na oasr pok in kasru su oasr we.—2 Korint 9:7.\n4 Oasr met elder ku met liaung in congregation nu kemwa. Elos kol in luti ke congregation. (1 Timote 3:1-7; 5:17) Elos inge kasreyuk sin ministerial servant. (1 Timote 3:8-10, 12, 13) Met inge tia fulat liki kutena met in congregation. (2 Korint 1:24) Elos tia eis kutena mwal fulat. (Mattu 23:8-10) Elos tia nukomang siena liki kutu met. Elos tia eis me mol ke orekma lalos. Met elder elos insemwomwo in liuang ke ma enenu in ngun lun congregation. Elos ku in sang me pwarak a kas in kasru ke pal in ma upa.—Jemes 5:14-16; 1 Piter 5:2, 3.\n5 Met Lo lun Jeova elos ouyepa orala toeni lulap lalos ke kais sie yiu. Ke pal inge congregation puspis elos tukeni nu sie ke sie program in lutlut ke Baibel. Baptais lun met tumal lutlut sasu orekla pal nu kemwa ke kais sie toeni inge.—Mattu 3:13-17; 28:19, 20.\n6 Headquarter lun Met Lo lun Jeova ku in konoiyukyuk fwin an New York. Governing Body ku in liyeyuk we, sie un met matu su kurunganang congregation nu kemwa fwin fwalu nu fon. Ouyepa oasr ofus puspis fwin fwalu nu fon su piselos pus liki 100. Ke an inge nu kemwa, met orekma su wangin molo elos orekma in orala a in supwela me rid ke Baibel. Ouyepa inkanek in kol ke orekma lun forfor tuku ke an inge. Efu kom in tia muteta ke ofus su futoto ke an sum?


BIBLE MUTAL COLOSSAE 1\nTukakinyen Leta Lal Paul Nu Sin Mwet COLOSSAE\nLeta se lai Paul inge simla nu sin mwet in church Colossae, sie siti srisrik in acn Asia Minor ma oan kutulap in Ephesus. Church se inge tia oakwuki sel Paul, tusruktu oasr ke acn se ma Paul el pula mu oan ye karinginyuk lal ke el muta Ephesus ac supwala mwet orekma nu we. Ephesus pa capital lun ipin acn se pangpang Asia, ma karinginyuk sin Rome. Paul el tuh lohngak lah oasr mwet luti sutuu in church Colossae, su kwafe ac fahk mu mwet se fin lungse etu God ac eis molela pwaye, el ac enenu in alu nu sin kutu “ku ac wal lun ngun koluk.” (2:15) Sayen ma inge, mwet luti inge fahk mu mwet se enenu pac in oru kutu ouiya lun mwet Jew, pa nu ke kosrala, ac karinganang ma sap ke mwe mongo, ac kutu pac ma saya.\nKe leta se inge, Paul el sang mwe luti pwaye lun moul in Christian in lain mwe luti sutuu. Yokiyen fahk lal uh pa inge: lah Jesus Christ mukena pa sang inkanek in molela na pwaye nu sin mwet uh, ac funu mwe luti ac ouiya saya ma orek inge, mwe na kifasla mwet liki Jesus. God El orala faclu ke Christ, ac ke Christ pacna El folokonma faclu nu sel sifacna. Inkanek in molela sefanna nu sin mwet faclu nufon pa in kupasryang nu sin Christ. Na Paul el aketeya kalmen ma pwaye se inge tuh mwet lulalfongi in ku inmoulkin in moul lalos.\nYohk sripa in akilenyuk lah mwet se ma welul Tychicus ke el usla leta se lal Paul inge nu Colossae ah pa Onesimus, mwet kulansap se ma Paul el tuh sim nu sel Philemon kac ah.\nKas in tukakunla 1:1–8\nOuiyen moul ac orekma lun Christ 1:9—2:19\nMoul sasu in Christ 2:20—4:6\nKas in aksafye 4:7–18\n1 Sel Paul, sie mwet sap lun Christ Jesus ke sripen oakwuk lun God, oayapa sel Timothy, mwet wiasr in lulalfongi —\n2 Nu sin mwet lun God in acn Colossae, mwet wiasr su oaru in fahsr tukun Christ:\nLela tuh God Papa tumasr Elan asot kulang ac misla nu suwos.\n3 Pacl nukewa kut sang kulo nu sin God, Papa tumun Leum lasr Jesus Christ, ke kut pre keiwos. 4 Tuh kut lohng tari ke lulalfongi lowos in Christ Jesus, ac ke lungse lowos nu sin mwet lun God nukewa. 5 Ke kowos tufahna lohng kas pwaye ke Pweng Wo uh, kowos lohng ke finsrak se ma pweng se inge asot nu suwos. Ouinge lulalfongi ac lungse lowos uh oakwuki fin ma su kowos finsrak kac, su oan soanekowos inkusrao. 6 Pweng wo uh tiana tui in ase mwe insewowo ac el fahsrelik nu fin faclu nufon, oana ma sikyak inmasrlowos, mutawauk ke len se emeet kowos tufahna lohng ke lungkulang lun God, ac mutawauk in kalem ke pwayeiya uh. 7 Kowos tuh lohng ke lungkulang lun God uh sel Epaphras, mwet kulansap kulo wiasr, su sie mwet orekma oaru lun Christ in aol kut inmasrlowos. Col 4:12; Phm 23 8 El srumun nu sesr ke lungse su Ngun asot nu suwos.\n9 Ke sripa se inge, ke pacl se kut tufahna lohng keiwos nwe misenge kut pre na keiwos, ac siyuk God Elan oru tuh kowos in arulana kalem ke ma lungse lal, ke etauk ac lalmwetmet nukewa su Ngun lal uh ase. 10 Na kowos fah ku in moul fal nu ke ma lungse lun Leum, ac oru ma su akinsewowoyal pacl nukewa. Moul lowos uh ac ku in oswe kain orekma wo nukewa, ac kowos fah kapkapak in etauk lowos ke God. 11 Lela God Elan akkeye kowos ke ku wolana lal, tuh kowos fah ku in mutangla ma nukewa ke mongfisrasr, ac kowos in engan 12 ac sang kulo nu sin Papa, su oru tuh kut in fal in wi ipeis ke ma su El akoela nu sin mwet lal in tokosrai lun kalem. 13 El molikutla liki ku lun lohsr uh, ac uskutme nu in tokosrai lun Wen kulo natul. 14 Ke sripal kut aksukosokyeyukla, su kalmeya pa God El nunak munas nu sesr ke ma koluk lasr. Eph 1:7\nLumah Lun Christ Ac Orekma Lal\n15 Christ el oana luman God, su kut tia ku in liye, ac el pa Wounse, su fulat liki ma orekla nukewa. 16 Tuh ke el, God El orala ma nukewa inkusrao ac fin faclu, ma liyeyuk ac ma tia ku in liyeyuk, weang pac ku lun ngun inge nukewa: leum, ac mwet kol, ac wal fulat ma oan yen engyeng uh. God El orala ma nukewa inkusrao, fin faclu, ac yen engyeng uh kacl ac nu sel. 17 Christ el nuna oasr meet liki orekla ma nukewa, ac ma nukewa oakwuki wo in acn se ke sripal. 18 El pa sifen church, su pa manol, ac el pa sang kuiyen moul nu ke mano. El pa Wounse, su akmoulyeyukyak liki misa, tuh in el pa oemeet in ma nukewa. Eph 1:22–23 19 God El sifacna sulela in akkalemye ouiyal sifacna ac ma pwaye nukewa kacl in Wen natul. 20 Ke ma inge, God El sulela in folokoneni ma orekla nukewa nu sel sifacna ke Wen natul. God El iwekutla nu sel ke srahn Wen natul ke el misa fin sakseng, ac ouinge God El folokoneni ma nukewa nu sel sifacna, ma inkusrao lucng ac fin faclu ten. Eph 2:16\n21 Meet kowos muta loesla liki God, ac kowos mwet lokoalok lal ke sripen orekma koluk ac nunak koluk lowos. 22 A inge, ke sripen misa in mano lun Wen natul, God El orala kowos mwet kawuk lac lal, tuh kowos in ku in tuku nu yorol ke mutal ac nasnas ac wangin mwatuwos. 23 Kowos enenu in sruokyana moul in lulalfongi lowos fin sie pwelung na ku ac pwaye, ac tia lela in mokleyukla kowos liki finsrak se kowos eis tari ke kowos lohng Wosasu. Nga, Paul, ekla sie mwet kulansap lun Wosasu se inge — Wosasu se ma fwackyuk nu sin mwet nukewa fin faclu.\nOrekma Lal Paul In Kulansupu Church\n24 Ac inge nga engan ke moul in keok luk keiwos, tuh ke sripen keok lun monuk, nga wi kasru in aksafyela ma lula ke keok lun Christ su el keok kac ke sripen mano se inge, su pa church. 25 God El kuneyuwi tuh nga in sie mwet kulansap lun church. El ase kunokon se inge nu sik nga in oru in kasrekowos. Kunokon se inge pa in fahkak nufon ke kas lal, 26 su oana sie ma saok ma God El okanla liki fwil puspis somla, a inge El akkalemyela nu sin mwet lal. 27 God El kena tuh mwet lal in etu ma su El tia akkalemye meet — ma su arulana saok ac wolana, su El akoo nu sin mwet nukewa. Ac pa inge ma wolana se ma tia eteyuk meet: Christ el oasr in kowos, ac kowos in arulana etu lah kowos ac wi ipeis ke wolana lun God. 28 Ouinge kut fahkak Christ nu sin mwet nukewa. In etauk nukewa su oasr yorosr, kut srike in sensenkakin ac luti nu selos tuh kut fah ku in pwanma kais sie selos nu ye mutun God, oana sie mwet matula in nunak ac ma sefanna yurin Christ. 29 Nga orekma upa in ku in orala ma se inge, ac kwafeang in oru ma kunuk ke nga orekmakin ku lulap su Christ el ase nu sik, su orekma in nga.


Mihs luhn Kais Sie Pa Opi nuh ke Ohiyacn Suwohswohs - Quentin L. Cook\nMihs luhn Kais Sie Pa Opi nuh ke Ohiyacn Suwohswohs\nSel Elder Quentin L. Cook\nFinne ke ma upac ke moul uh, ke srihpen Iwaclah luhn Mwet Lahngo ac kuhlwacng Lal, moul suwohswohs fah opiyucki ke mihs luhn kais sie.\nMa puhlweyuck tuhfahna tari uh oruh nga in motko ke mwe luti ke mihs ac yohkna ke kunohkohn luhn Jisus Kraist ke kahsrweyacn kais sie sesr in eis mihs ne tok luhn kais sie.\nMa sikyak luo ke mahlwem ekahsr somlac ah oruh puhlakihn na loal nuh sihk. Ma se met, nga sramsram ke mas lal Emilie Parker ah, sie tuhlihk muhtwacn sacohk matwac yac ohnkohsr suc misac wi mwet 25 sahyac, weacng tuhlihk fuhsr 19, ke misac luhn mwet puhs ke lihkacsihk fin acn Newton, Connecticut. Nga yoksrah wi sucu lal an ac akihlacnwack lah mwet puhs itucklac mihs se. Nga konwacack fokoko ac luhlahlfongi ke pahpah ninac kiyacl ah, Robert ac Alissa Parker.\nAhkluo, nga ohsun nuh sin mempucr tausin yohk luhlahlfongi la ke Alu uh ke siti Ivory Coast fin acn Abidjan.1 Mwet muhtuhnfacl Rohtoh-Africa kahs French se inge kutong upaciyacn ip luhn mani, itucklac luhn acn sin solse uh, ac mweun luo tuhfahna ahksahfyeyucklac ke yac 2011. Tuh nga puhla sie mihs yohk srihpac ke nga weluhlos uh.\nMa sikyak uh kwacna sikyak oruh iskuhtlac liki mihs ac oruh kuht in puhla ahklahlfonyeyuck.\nSuc kuh in muhlkuhnlah ongaiyac koluk se ke Septempuh 11, 2001 ah, ke kuhtuh acn ke acn U.S.? Kain ma sikyak ingacn ahkacsmakihnye kuht ke muhiyacn puhla lasr ke mihs ac inse wo uh kuh in kuhnausyucklac.\nMukul mahtuh se nahtuhsr ah ac muhtwacn kiyacl, suc tuhpan tuhlihk se emet nahtuhlos, muhta fototo nuh ke Word Trade Center ke acn New York City ke aksohk soko emet ah fakihsyac North Tower ah. Elos som ne lucng ke infuckihl in lohm se lalos ah ac sahngweng ke elos liye ma elos nuhnkuh muh kuht kain ongaiyac koluk uh. Na, elos liye pac aksohk ahklukwac ah fakihsyac South Tower ah. Elos sana akihlacnwack lah ma inge tiac ongaiyac ac luhlahlfongi muh lwacyacn ten Manhattan lokalokiyuck. Ke South Tower rahki ah, lohm elos muhta we ah rauniyucklac ke fofosr in tuhs ma nwacklah ipin acn epang Manhattan.\nFohsack ke ma elos tuhfahna liye uh ac ke elyah lah ac oasr acnwuck ma ac sikyak tok, elos som nuh ke sie acn sef na som nuh ke lohm alu luhn stek Manhattan ke Lincoln Center. Ke elos sun acn we, elos sokwack lah kuhtuh pac mempucr puhs ke acn ten sin Manhattan orwaclah sulaclah sac pacna in tuhkweni ke lohm luhlahp luhn stek sac. Elos pahng ac fahk nuh sesr acn elos oasr we ah. Nga mongi ke elos sef tuhsruhk tiac lut ke acn elos oasr we ah. Fwackyuck in pacl inge uh luti lah stek luhn Saion pa sie mwe lain ac sie acn in wihklac liki pahkah, ac liki ma koluk ke ac fah okwoklac sahyacn tiac karyak luhn facluh nohfohn.2\nElos tiac kuh in fohlohk nuh ke lohm ren selos ah ke wik se kuhtuh ac elos toasr upac ke misac luhn mwet suc tiacna oruh koluk ah, tuhsruhk tiacna kawihl ma elos kweokkihn ah.\nKe motkoeyacn ma sikyak inge, nga mokleyuck yohk ke mwe luti siena inmahsrlon mihs luhn facluh ac mihs luhn kais sie uh.3\nKe isuslac luhn Mwet Lahngo ah, sie u luhlahp ke lihpufacn inkuhsrao kaksakihn God ac fahk, “Wolacna nuh sin God in fuhlwactlacna, ac mihslac fin facluh, mwet suc El insewowo kaclos.”4\nNe ohinge, akihlenyuck lah ma suhpwacr ke lusen pacl yohk se inge tukun isuslac luhn Wen nuhtin God, tohkohsrah Herod el sapkihn in acnwucklac ahwowo srihsrihk nuh kwewa fin acn Bethlehem ah.5\nSukohsohk in sulaclah uh yohk srihpac nuh ke plwacn in engan. Ac lwelah nuh ke luhngse, kihsackuhnlah, kapwack luhn kais sie, ac puhlakihnyuck fal nuh ke kapkapwack ma pahtpaht lasr uh. Sukohsohk in sulaclah se inge lwelah pac in sikyak ngal ac kweok nuh kwewa kuht puhlakihn ke moul in mahno, finne ke oreklac ke ma kuht tiac kahlwem kac ac sulaclah koluk luhn mwet sahyac uh. Mweun Inkuhsrao sac oreklac in lain sulaclah in mahno lasr uh ac yohk srihpac in etuh luti facluh luhn Mwet Lahngo ah.\nOacna ke sihmlac ke sapta 10 ke Mattu, Mwet Lahngo el sapkihn mwet Singucul Luo ac ahkkahlwemye lah misin Lal tiac kuh in orwaclah mihs facluh ke moul in mahno se inge. Fwackyuck nuh sin Mwet Sap ah in fihliyac mwe insewowo ke mihslac nuh sin mwet ke lohm ma elos muhtwacta nuh yohroh an tuhsruhk sensenkackihn lah elos fah “oasr inmahsrlon kosro wohlf uh … [ac


BIBLE MUTAL LUO TOKOSRA 2\n☰ LUO TOKOSRA 2 ◀ ▶\nUtukyak Elijah Nu Inkusrao\n1 Sun pacl fal tuh LEUM GOD Elan usalak Elijah nu inkusrao in sie fohru.* 2 Ke eltal fahsr, Elijah el fahk nu sel Elisha, “Muta inse inge. LEUM GOD El sap ngan som nu Bethel.”\nTusruktu Elisha el topuk, “Nga fulahk ke inse pwaye luk nu sin LEUM GOD moul, ac nu sum, lah nga ac fah tiana som liki kom.” Ouinge eltal tukeni som nu Bethel.\n3 Sie un mwet palu su muta we elos som nu yorol Elisha ac siyuk sel, “Ku kom etu lah LEUM GOD El ac usla mwet kacto lom liki kom misenge?”\nElisha el topuk, “Aok, nga etu. Tuh tari, kut tia sramsramkin.”\n4 Na Elijah el fahk nu sel Elisha, “Muta inse inge. LEUM GOD El sap ngan som nu Jericho.”\nA Elisha el topuk, “Nga fulahk ke inse pwaye luk nu sin LEUM GOD moul, ac nu sum, lah nga ac fah tiana som liki kom.” Ouinge eltal tukeni som nu Jericho.\n5 Sie un mwet palu su muta we elos som nu yorol Elisha ac siyuk sel, “Ku kom etu lah LEUM GOD El ac usla mwet kacto lom liki kom misenge?”\n6 Na Elijah el fahk nu sel Elisha, “Inge, kom muta inse. LEUM GOD El sap ngan som nu Infacl Jordan.”\nTuh Elisha el topuk, “Nga fulahk ke inse pwaye luk nu sin LEUM GOD moul, ac nu sum, lah nga fah tiana som liki kom.” Ouinge eltal fahla na, 7 ac mwet palu lumngaul fahsr tokoltal nwe ke Infacl Jordan. Elijah ac Elisha tui ke infacl ah, ac mwet palu lumngaul ah tu loes kutu lukeltal. 8 Na Elijah el sarukla nuknuk lik lal, lumla ac sang sringilya kof ah. Na kof ah fahsrelik, na el ac Elisha fahla nu lefahlo fin acn pao. 9 Ke eltal sun lefahlo, Elijah el fahk nu sel Elisha, “Fahk nu sik lah mea kom lungse ngan oru nu sum meet liki utukla nga.”\nElisha el topuk, “Ase nu sik ngan usrui ip luo † ke ku lun ngunum, in akkalemye lah nga pa ac aol kom.”+\n10 Elijah el fahk, “Siyuk se ingan upana in orekla. Tusruktu kom ac fah eis kom fin liyeyu ke pacl se utukla nga liki kom. A kom fin tia liyeyu, kom fah tia eis.”\n11 Eltal fahsr na sramsram, ac in kitin pacl ah na, chariot e se, amakinyuk sin horse e, yuyak inmasrloltal twe eisal na Elijah, ac usalak nu inkusrao weak fohru se. 12 Elisha el liye ac wola nu sel Elijah ac fahk, “Papa, papa! Mwet loango kulana lun Israel, kom wanginla!” Ac el tiana sifilpa liyal Elijah.\nElisha el seya nuknuk lik se lal nu ke ip luo, ke sripen asor lal.+ 13 Na el srukak nuknuk lik lal Elijah ma putatla lukel, ac folokla tu pe Infacl Jordan. 14 El sang nuknuk lik se lal Elijah ac sringilya kof ah, ac fahk, “El aya LEUM GOD, God lal Elijah?” Na el sifilpa sringilya kof ah, ac kof ah fahsrelik, na el fahla nu lefahl ngia. 15 Mwet palu lumngaul lun acn Jericho liyalak ac fahk, “Ku lal Elijah oan facl Elisha!” Elos som in osun nu sel, ac faksufi ye mutal, 16 ac fahk, “Kut mwet lumngaul oasr inge, ac kut mwet na ku. Kut ku in som suk mwet kacto lom ah. Sahp ngun lun LEUM GOD usalla likilya fin eol uh ku ke infahlfal uh.”\nElisha el topuk, “Mo. Nimet kowos som.”\n17 Tuh elos kwafe nwe ke na el fuhlelosla elos som. Mwet lumngaul inge som sokol Elijah yen nukewa ke len tolu, tuh elos tiana konalak. 18 Na elos folokla nu yorol Elisha, su muta soanelos in acn Jericho, ac el fahk nu selos, “Ya nga tia fahk mu kowos in tia som?”\nMwenmen Lal Elisha\n19 Oasr kutu mwet Jericho som nu yorol Elisha ac fahk, “Kom liye na lah siti se inge siti na wowo se, tusruktu kof uh koluk, pwanang oasr na mutan pitutu ac musalla pitutu la.”\n20 Elisha el fahk, “Sang kutu sohl an nu in sie pol sasu ac use nu sik.” Elos use sang nu sel, 21 na el som nu ke unon in kof se we, ac sisang sohl ah nu in kof ah, ac fahk, “Pa inge ma LEUM GOD El fahk, ‘Nga aknasnasyela kof se inge, na ac fah tia sifilpa orala kutena mwet in misa ku kunausla pitutu lun mutan uh.’ ” 22 Ac kof sac nasnasla oe in pacl sac me, oana ma Elisha el fahk uh.\n23 Elisha el som liki acn Jericho nu Bethel. Ke el fahsr inkanek ah, kutu tulik mukul tuku liki sie siti srisrik ac aksruksrukel. Elos wowo ac fahk, “Tiok liki acn inge, kom mangsrasra!”\n24 Elisha el forla kororyak sueltalu, ac selngaweltal Inen LEUM GOD. Na bear mutan lukwa tuku inima uh me twe seseya monin angngaul luo sin tulik mukul inge.\n25 Na Elisha el fahla na som nwe Fineol Carmel, ac tok el folokla nu Samaria.\n* 2:1 fohru: pa eng for, oana kuiyen paka. † 2:9 usrui ip luo: in pacl meet ah, wounse uh ac usrui ip luo, ac tulik wial ac usrui kais sie ip; mwet se ma la ip luo se inge pa ac aol papa sac. + 2:9 Dut 21:17 + 2:12 2 Tok 13:14


Exodus 23 - BIBLE MUTAL\n1“Nik kom akyokyelik sramsram tia pwaye, ac nik kom kinauk ma sutuu sang kasru sie mwet oasr mwata.\n2Nik kom oru ma sutuu finne pusiyen mwet uh oru, ku welulos kifasla ma suwohs ke pacl in nununku.\n3Ke kom nununku sie mwet sukasrup, nimet akfisrasrye nununku lom nu sel ke sripen sukasrup lal.\n4“Kom fin sun cow soko ku donkey soko ma kaingla nutin mwet lokoalok lom, folokunla nu yorol.\n5Donkey natul fin ikori ye ma toasr oan facl, nikmet fahlana, a kom in kasrel tulokonak donkey natul nwe ke el sifilpa tuyak.\n6“Nimet ikol nununku suwohs nu sin sie mwet sukasrup.\n7Nik kom oru tukak tia pwaye, ac nik kom eisang sie mwet suwoswos nu ke misa, mweyen nga ac fah lusla kutena mwet su oru kain koluk ouinge.\n8Nik kom eis molin eyeinse, tuh molin eyeinse uh akkunye mutun mwet nu ke ma suwohs, ac akkihyela nununku suwohs nu selos su wangin mwata.\n9“Nik kom oru koluk nu sin sie mwetsac. Kom pula pac tari moul in mwetsac uh, mweyen kom tuh sie mwetsac in facl Egypt meet.\n10“Yac onkosr kom in yoki acn sum ac eisani fahko kac.\n11A ke yac se akitkosr lela acn sum in mongla — kom fah tia yoki ac tia pac kosrani. Lela mwet sukasrup uh in kang kutena ma kap we, ac kosro inima uh in kang ma lula. Oru oapana ke ima in grape lowos ac sak olive sunowos.\n12“Kom in orekma len onkosr ke wik se, tusruk nimet oru kutena orekma ke len akitkosr, tuh mwet kohs lowos ac mwetsac su orekma nu suwos, ac finne kosro nutuwos, in ku in mongla.\n13“Porongo ma nukewa ma nga, LEUM GOD, fahk tari nu sum. Nik kom pre nu sin god saya. Finne inelos, kom in tia pac fahk.\n14“Kowos in tukeni ac oru kufwa lulap tolu ke yac se in akfulatyeyu.\n15In malem Abib, malem se ma kowos illa liki Egypt, kowos in akfulatye Kufwen Bread Tia Akpulol ke ouiya ma nga sapkin tari nu suwos. Nimet kang kutena bread orekla ke mwe pulol inmasrlon len itkosr lun kufwa se inge. Nimet tuku in alu nu sik ke wangin mwe sang inpouwos.\n16“Akfulatye Kufwen Kosrani ke kowos mutawauk in kosrani wheat sunowos. “Akfulatye Kufwen Iwen Aktuktuk ke saflaiyen pacl in kosrani, ke kowos telani fokin ima in grape ac fokinsak olive sunowos.\n17In yac nukewa ke pacl in akfulatye kufwa lulap tolu inge, mukul Israel nukewa in tuku alu nu sik, LEUM GOD lowos.\n18“Nik kom sang bread ma orek ke mwe pulol ke kom kisakin soko kosro nu sik. Kiris ke kosro kisakinyuk nu sik ke pacl in kufwa inge, fah tia oan nu ke lotutang tok ah.\n19Ke kais sie yac, kom fah use nu in lohm sin LEUM GOD lom, fahko ma wo emeet ke kosrani se meet lom. “Nik kom poeli soko sheep fusr, ku nani fusr, ke sronin titi lun nina kia.\n20“Nga ac supwala sie lipufan in fahsr meet liki kowos, in karingin kowos ke fufahsryesr lowos, ac in uskowosla nu ke acn se su nga akoela.\n21Lohang nu sel ac aksol. Nimet lainul, mweyen nga pa supwalot, ac kowos fin lainul el ac fah tia nunak munas nu suwos kac.\n22Tusruktu kowos fin aksol ac oru ma nukewa nga sapkin, nga fah mweun lain mwet lokoalok lowos nukewa.\n23Lipufan luk ac fah fahsr meet liki kowos ac us kowos nu in facl sin mwet Amor, mwet Hit, mwet Periz, mwet Canaan, mwet Hiv, ac mwet Jebus, ac nga fah kunauselosla.\n24Nik kowos epasr nu sin god lalos ku alu nu selos, ac nik kowos etai ouiyen alu lalos. Kunauselik god lalos ac fukulya loang eot mutal lalos.\n25Kowos fin alu nu sik, LEUM GOD lowos, nga ac fah akinsewowoye kowos ke mwe mongo ac kof ac eisla mas nukewa lowos liki kowos.\n26Ac fah wangin tulik putatla nutin mutan pitutu, ac ac fah wangin pac mutan talap in facl suwos. Nga ac fah akloesye moul lowos.\n27“Nga fah aksangengalos su lain kowos, ac mwet su kowos mweuni nga fah akfohsyalosyak. Nga fah oru mwet lokoalok lowos nukewa in forla ac kaing liki kowos.\n28Nga fah oru tuh mwet lokoalok lowos — su mwet Hiv, mwet Canaan, ac mwet Hit — in fosrngalana, ac nga fah ukwalosyak ke kowos fahsr in utyak nu in facl selos.\n29Nga ac fah tia luselosla ke pulan yac se, mweyen nga fin oru ouinge, na acn uh ac mwesisla, ac kosro lemnak uh ac arulana pusla, na kowos tia ku in lain.\n30Nga fah kais kutu lusla mwet lokoalok lowos, nwe ke kowos faseni in ku in eisla acn selos.\n31Nga fah oru masrol lun acn suwos in mutawauk ke Meoa Srusra fahla nwe ke Meoa Mediteranean, ac oayapa yen mwesis lac nwe ke Infacl Euphrates. Nga fah sot mwet in facl sac nu inpouwos, ac kowos fah luselosla ke pacl kowos utyak nu we.\n32Nik kowos oru kutena oakwuk ku yorolos, ku yurin god lalos.\n33Nik kowos lela mwet ingan in muta in facl suwos. Kowos fin lela, elos ac oru kowos in orekma koluk lainyu. Kowos fin alu nu sin god lalos, ac fah oana sie sruhf nu suwos.”


Tuesday (7/7) Sifac: Palu Kikiap Ke Misla - Word Of Knowledge | USA\nBy Tolennoa Kilafwakun\nSifac: Palu Kikiap Ke Misla\nMwe Read: Ezekiel 13:15-20\nLM Tolennoa Kilafwakun\nNgan eis pacl se nge in ohrala pusren kulo ac kaksak lasr nu sin God Papa Tumasr ke moul wowo kut pulakin ac ke pacl wo su El sekin nu sesr in tukeni alutluti ke kahs mutacl\nLal, kahs in acsmak, ac kahs in moul.\nIn sifil pac fahk sifac lasr u, Palu Kikiap ke Misla, Mwet Palu Ezekiel el sie sin mwet Sruoh sin Babylon meet liki musalla lun acn Jerusalem ke year 586 B.C., Sramsram lal ku palu\nLal inge ma nu sin mwet Jew su muta in sruoh (Babylonia) ac nuselos su srack muta Jerusalem. Ezekiel el sie mwet na yok lulalfongi la ac el oayapa sa in nunkeak mau wo.El\nOayapa sie mwet Tol, su arulana yok nunak la ke Tempul mutacl lun God Papa ac mwet u, su el kena tu mwet u in moulkin moul nasnas ac mutacl ye mutun God Papa.\nMicah 3:5…….mwet luk u kiacpweyuklac sin mwet palu se wuleacng nu sin mwet ma moli nu selos u mu “ac oasr misla”; a elos ahksangengye mwet ma tia moli nu selos u mu ac oasr meun..\nEzekiel chapter 13 Leum God El kaskas nu sel mwet palu Ezekiel lan som fackang nu sin mwet palu lun Israel su sifacna kineuk kahs in palu lalos elan ku in tahfela pusren God Papa ac fahk oi ge nu selos….We, nu sin mwet palu lalfon ingacn! Elos sifacna oralla nunak in ahkkeyelos ac kineuk aruruma lalos su tia ma sin Leom God. Aruruma lalos u tia paye. Kahs in palu lalos u kikiap. Elos fahk mu elos fahkak kahs luk su tia paye nga tia supalos. Elos nunku mu kahs in palu lalos u ac ahkpayeyuk. Meyen kahs lalos u tia paye.\nAc aruruma lalos u kikiap nga ac laenulos, Nga ahkola ngan kalyahelos. Mwet palu elos kiacpu mwet luk ke elos fahk mu””ma nukewa ac wona, su tia paye tiana wo””.in panacng. Mwet u in etoack pot na munas ke sripen palu kikiap lun mwet palu lun Israel. Oinge Leum God El ke mwet palu Ezekiel lan ahkkalemye nu sin mwet palu lun Israel lah El ac tufwa rakunlah pot u in uniac mwet nukewa ma orekma ke pot u wi mwet palu ma tu fahk mu manukewa in Jerusalem wona su kalem mu tiana paye wo.\nLeum God El oayapa sapkin Ezekiel lan lain pac Mutan Palu su Twacni Mwe Lolpo ac Shushu Nuknuk Inutnut lun mwet u su pacnacng in oru in oasr Ku lalos fin moul lun mwet ngiac. Elos ke in oasr Ku lalos nufin moul lun mwet lun God in pacl soo. Ac elos in orekmakin Ku se inge in akinsewowoyelos sifana..elos pilesru Leum God ke orekma koluk lalos. Yemutun mwet u in moul nu selos ke me insewowo na srik lupah su kalem ke,….kutusrik barley ac ipin bread na ekasr. Ke verse 19 elos uniya mwet su tia fahl in misa, ac sruokya moul lun mwet su tia fahl in moul. Elos oru oinge panang kiacpwela pac mwet u in lulalfongelos…chapter 13:19b., vese 20 Leum God Fulatlana El fahk oinge…”Nga srunga me lhlpo kowos oralla in nununku moul ac misac lun sie mwet. Nga ac saclah liki pouwos ac ahksukosokyela mwet su tu muta ye Ku lowos.\nMwe lutlut u ase sie petsac na wowo ac kalem nusesr in liye ke moul lun mwet lun God in pacl soo.God Papa El asang sie Kunokon nz utuftuf nu sin mwet su El sulala in tafu pusren Leum God nu sin mwet u in pacl soo. Ke sripen mwet in pacl soo akilen ac respecti mwet sulosolah (mwet palu lun God) inge, oinge el su koluklana (unholy spirit) eliksreni na suk kupasr pac lal in orekmakin pac mwet palu su pa kalem ke Ezekiel chapter 13 verse 6 ac 7 sulpac verse 18 an,ahkkalemye lah kutu sin mwet palu u tia ma srisrisr Sin God Papa a elos orekmakin pac ku lalos in esla moul lun mwet suwoswos lun Leum God in me ahkinsewowoyelos sifanna.\nMisenge kut enenu in loacng ahkwoye nu ke moul in kulansap lasr ke sripen kut mwet kupasryang tari nu ke moul in mwet lulalfongi lun God Papa.el su koluklana el ingena liksreni na suk inkanek lal, lan kiacpekutlac utyak muta in kut orekma kin kut oana sie mwet palu kikiap. luo Thes. Luo verse 4 fahk oinge,..el su koluklana ac fah lain ma nukewa\nMa mwet u pangon ma mutacl ac alu nu kac, ac el ac fah sifacna ahkfulactyacl, ac fahk mu el ku liki kutena ngun ac god saya.el ac oayapa utyak ac muta in Tempul lun God a fahk mu el pa God. Lela kut in arulana karunginkutyang ahkwoyac wi Pray ac Pang nu sin God Papa ke Ngun Lal in Kol kut ke sulala lasr, ke fufasryusr lasr, ac ke inkanek lasr len nukewa. Kut in ku pac in suk Ngun lun God in nekkutlac oana ke text lasr u ahkkalemye u… Micah 3:8 Ac funnu nga Leum God El nekyulla ke Ngun ac Ku Lal . Ac ase nu sik in kalem ke nununku suwos. Ac pulaik in fahk nu sin mwet Israel lah mac am koluk lalos..\nKulo ke God Papa El ase nunak lasr ke me lutlut u in ahk nunakye kut lah fuka moul in lulalfongi luk u, ac fuka orekmakinya sik..Lah nga moul in ngun ku nga moul in ikwa, ke nga sie mwet kusakinyuyang nu ke moul in akupasri luk nu sin Christ. Ngan ku in eis Ngun lun God in nekyula ke Ku lun Christ Leum lasr in lisringyuyak liki oiyac nukewa ma ac tuku fungul yu ke moul in lulalfongi luk ac ngan ku in moulkin suwoswos in karungin inkanek luk, ke moul in kulansap luk, ku sulala luk nu sin Leum God ke paye ac nasnas.\nKulo kaksakin God Fulat lasr ke melutlut wowo su El ase in aksamakyekut ac karungin kulansap lasr kais sie nu sel…kulo malulap insewowo lun El su Fulatlana in wi kut karungin\nKut ahkpulaikye kut ac akkeyekut ke usyen kulansap lasr nu Sel…\nKulo ma lulahp\nPrevPreviousMonday (7/6) Sifac: Nimet Akkihye Nununku Suwohs\nNextWednesday (7/8) Sifac: Orekma In Akfulatye Leum GodNext


Sie Samuel 24 - BIBLE MUTAL\nSie Samuel 24\n1Ke Saul el folok liki mweun lal nu sin mwet Philistia, fwackyang nu sel lah David el muta yen mwesis se apkuran nu Engedi.\n2Saul el eis tolu tausin mwet mweun na ku sin mwet Israel, ac som sokol David ac mwet lal kutulap in acn se pangpang Eot in Nani Lemnak.\n3Saul el tuku nu ke luf se su apkuran nu ke sie kalkal in sheep, na el utyak nu loac in akola we. Falyang na lah luf se inge pa David ac mwet lal elos wikwik we e ke kapin luf uh.\n4Na mwet lal David elos fahk nu sel, “Pacl wo lom pa inge! LEUM GOD El tuh fahk nu sum lah El ac fah asot mwet lokoalok lom nu inpoum, ac kom fah ku in oru kutena ma kom lungse oru nu sel.” Na David el orakla ac lusala sie ipin nuknuk lal Saul, a Saul el tiana etu.\n5Na toko, David el mutawauk in auli insial,\n6ac el fahk nu sin mwet lal, “LEUM GOD Elan ikolyuwi tuh nga in tia oru kutena ma koluk lain leum luk, su LEUM GOD El sulela tuh in tokosra. Nga enenu na nga in tiana akkolukyal, mweyen el tokosra se su sulosolla sin LEUM GOD.”\n7Ke ma inge, David el arulana akkalemye nu sin mwet lal tuh elos in tia oru kutena ma nu sel Saul. Na Saul el tuyak ac illa liki luf sac, ac mutawauk in fahsr inkanek lal.\n8Na David el illa tokol ac pangnol, “Tokosra, leum luk!” Na Saul el tapulla, ac David el srimi nwe ten in akfulatyal.\n9David el fahk, “Efu ku kom lohng kas lun mwet uh ke elos fahk mu nga suk kom in akkolukye moul lom?\n10Kom ku in sifacna liye lah misenge LEUM GOD El eiskomme nu inpouk ke kom muta in luf se inge. Kutu sin mwet luk inge elos tuh fahk nu sik mu ngan unikomi, tuh nga pakomutom ac fahk lah nga ac fah tia oru kutena ma nu sum, mweyen kom pa sulosolla sin LEUM GOD tuh kom in tokosra.\n11Ngetma, Papa. Liye ipin nuknuk se inpouk inge! Ma ke nuknuk kom nukum an. Nga ku na in unikomi, tuh nga tiana. Nga lusala mukena ipin nuknuk se inge in akpwayeye nu sum lah wangin nunak koluk luk in lain kom, ku in akkolukye moul lom. Kom sukyu in uniyuwi, finne wangin ma koluk nga oru nu sum.\n12LEUM GOD Elan nununku inmasrloktal, lah su kac tafongla uh! Lela tuh Elan oru kai lal nu sum ke ma kom oru in lainyu, tuh nga ac fah tia oru kutena ma in akkolukye moul lom.\n13Kom esam soakas se ma fahk mu, ‘Ma koluk uh sikyak sin mwet koluk mukena.’ Ke ma inge, nga ac fah tiana oru ma koluk lain kom.\n14Liyewin, mea se tokosra lun Israel el suk in uniya uh? Liye lah mea se el ukwe uh! Kosro ngalngul misa soko! Kitin kuut!\n15LEUM GOD El ac fah oru nununku lal, ac El fah konauk lah su sesr sutuela uh. Lela God Elan suiya ma inge ac karinginyu, ac moliyula liki inpoum.”\n16Ke tari sramsram lal David, na Saul el fahk, “David, wen nutik, ku pwayena lah kom pa ingan?” Ac Saul el mutawauk tung.\n17Na el fahk nu sel David, “Pwayena sum, ac nga pa sutuela uh. Kom arulana wo nu sik, a nga oru koluk nu sum!\n18Misenge kom akkalemye wo lom nu sik, ke kom tia uniyuwi, LEUM GOD El finne eisyuwot nu inpoum.\n19Ya oasr pacl sikyak ouinge, tuh mwet se in sruokya mwet lokoalok lal na fuhlella elan som in misla ac wangin ma koluk el oru nu sel? LEUM GOD Elan akinsewowoye kom ke ma kom oru nu sik misenge!\n20Inge nga etu suwohs lah kom ac fah tokosra fin Israel, ac tokosrai ac fah oanna ye koko lom.\n21Tusruktu wulema nu sik ke Inen LEUM GOD tuh kom fah tia kunausla fita luk, tuh inek ac inen sou luk fah tia mulkinyukla.”\n22David el wulela oana siyuk lal Saul. Na Saul el folok nu acn sel, ac David ac mwet lal som nu nien wikwik lalos.\n< Sie Samuel 23\nSie Samuel 25 >


Saturday (7/25) Sifac: Nga Fah Nget Nu Sin Leum God - Word Of Knowledge | USA\nBy Deaconese Niokong Yukiwo\nSifac: Nga Fah Nget Nu Sin Leum God\nMwe Read: Micah 7:7-11\nDeaconese Niokong Yukiwo\nNga lungse pah in wi fwahk kulo ma lulap luk nu sin God fwuhlatlahna ke moul luk, a in wi pah kaksakin ah kulo nuh sel ke ma nukwewa, el wi kut ah karunginyuhk lal nuh sesr kais sie.\nMicah mwet pahluh el lie kutu ma koluk a sikyak nuh sin mwet Israel ke sruhpen elos tia akos sap luhn Leum God nuh selos. Micah mwet pahluh el fwahk kuhtuh ma mwet Israel oruh arlana koluk. Fwahk ke Micah 3:2-4\nMa koluk luhlahp elos oru inge, elos likekelana in oruh ke luhngse lalos sifwahna, meyen mwet paluh kikiap lalos fwahk, ah fwah wangin mwe oingaiyah, kowos ah muhta na in misla\nMicah mwet pahluh el akilen ma ah fwa sikyak nuh sin mwet lal Leum God el ah fwah nget lah liki mwet lal.\nTuhsruktuh mwet pahluh Micah el fwahk oasr na fwinsrak se luhk, nga fwah nget nuh sin Leum God, ah tuhpan Leum God, meyen nga etuh lah Leum God luk el fwa wiyuh, el fwah moliyuhlah.\nKe mwet lokoalok lalos lie ma koluk sikyak nuh selos, elos fwahk, kuh piah sruhk God se lalos u kuht a fwah lie ke ah kuhtang yuhklah elos, a lolongyuhki elos u. A mwet pahluh Micah el fwak fwinne oinge, enenuh kuhtin muhteng kasrkuhsrak luhn Leum God, ke kitin pahn, meyen kuht orekma koluk lainuhl.\nTuhsruktuh ke saflah iyen ma koluk nuh selos, Leum God el eislah mwe oingaiya, ah moleloslah, ke mwet lokolaolok lalos elos lie elos mikinlah.\nMicah mwet palu el sun kuh lie fwinsrak se lal a, fwak muh Leum God el ah fwa moleloslah, elos a fwa sifil musaela pot lalos, a mwet lalos fwa folokweni. Na ma Leum God el lungse sesr u pa kut in oru ma sumwos a pahye.\nPrevPreviousThursday (7/23) Sifwa: Kowos Sheep Nutik\nNextSanri (7/26) Sifac:Leum God El Insewowo In Fahkak PakotenNext


Iwaclah Sac - Sel Prestuhn Boyd K. Packer\nohktohpa 2012 | Iwaclah Sac\nAcn nuh kwewa mempucr ac misineri lasr uh som nuh we, pweng lasr uh pa sie luhlahlfongi ac finsrak ke Mwet Lahngo Jisus Kraist.\nPweng luhk uh ma nuh selos inmahsrlosr suc kweoklac, toasrlac ke inse koluk ac muhnahs ac upac nuh se, ahsor, ac muhkahimtacl.\nKe yac 1971, nga srihsrngiyucki in wi toeni luhn stek fin acn Western Samoa, weacng u se ke stek sasuc se ke tuhka Upolu. Tukun nga oruh kuhtuh lohlngohk ah kuht ohtoiyac oaksohk srihsrihk soko nuh ke tuhka Savai’i in oruh toeni luhn stek sac we. Oaksohk soko ah tohwi ke acn mwesahs mahmah se Faala ac enenuh in fohlohk ke tahfuhn lwen tok ke lwen tok ah nuh ke tuhka Upolu.\nLwen se kuht plwacni in fohlohk nuh Savai’i ac, afyak. Etuh lah oaksohk uh tiac kuh in tohwi ke acn sroksrok uh, kuht stosah som nuh lwacyacn rohtoh ke tuhka sac, ma oasr atacn sie acn in kahsruhsr luhn oaksohk uh ma oreklac mihnini fin eka uh. Kuht tuhpan ne ke losrwacni, tuhsruhk wacngihn oaksohk fihli we. Sahflahiyac ah, kuht etwacack ke retio ah lah oasr pahkah se, ac oaksohk soko ah tiac kuh in sohkwack. Kuht retiolac muh kuht ac wi reoa som. Mwet se enenuh in sun kuht Mulifanua.\nKe kuht mukwilac Savai’i ac, kacptin se ke reoa fit 40 (mita 12) soko ah siyuck sin misin prestuhn sac lah oasr tengki se. Wolac ohiyac, oasr sel ac el sang nuh sel kacptin. Kuht kahsruh mael 13 (kilo mita 21) nuh ke tuhka Upolu ke koluk inkof ah. Wacngihn sesr akihlen lah eng na upac sac sun tuhka sac, ac kuht kahsruhsr suwohswohs nuh kac.\nKuht ai ke wohf Mulifanua ah. Oasr inywac oasrihksrihk soko kuht enenuh in kahsruhsr kac siskacn eka ah. Lahm se ke inging soko fin puhk ah ac lahm se ahkluo ten ah mahkiyac inywac oasrihksrihk soko ah. Ke reoa soko ah kuhfkuhf in muh lahm ah sie in oan fin sie, reoa ah in muh suwohswohs in ahluhkwelah yot luhlahp ma lainiyac inywac ac.\nTuhsruhk fong sac lahm sefanna. Elder luo muhta tuhpan in sun kuht, tuhsruhk yucme sac paht kuhtuh liki pwacyeiyac ah. Tukun elos ngwetngwet liye reoa okwacsr ah ke oa puhs, elder luo ah tohtohlah ac mutullac, macnsis kuhnlah in tiac ahkosack lahm se ahkluo ah, lahm se ten ah. Oruh inywac soko ah tiacna kahlwem.\nKacptin sac kihfucs reoa soko ah ke kuhiyacl ukwe lahm se lucng ah fin lihk ac ke mwet orekma ke reoa ah sruok tengki paroiyucklac sac tu muhtuhn reoa ah, tol in liye yot met ah. Kuht kuh in lohng noa ah ke toki ke eka ah. Ke kuht apkuhran in liyacltahlwack ke tengki ac, kacptin sac lihksreni wolac in fohlohki reoa ah ac sulpac srihke in sokwack inywac ah.\nTukun kuht srihke pacl puhkantwen ah, el etuh lah e upac in sokwack inywac soko ah. Pwacna ma kuht kuh in oruh pa in srihke in sun wohf se Apia ah suc mael 40 (kilo mita 64) nuh we. Kuht lihp ke fokokoiyacn eng upac sac. Nga tiac esam ke nga muhta ke acn na lohsrlohsr ah.\nKuht tiac mukwi nuh met ke ao se met ah, insin soko ah finne sang kuhiyac. Reoa soko ah iwe noa luhlahp ah ac tui ke lohrengreng ah loangyak e fin kof ah. Rarrar luhn lohrengreng ah usruk reoa ah upac oruh kuhrwacn na kihpatlah met liki ac puhtat nuh lwacyacn sahyac nuh ten ah.\nKuht ohnkiyucki orwaclihk pahosr ac niyacsr ke acn in sruh ke kafa ke yen kahko ah, sruokwacni ke pahosr ke la ac sruhmasrlah kufun niyacsr ke la kuht in tiac puhtatlac nuh inkof ah. Tamuhlwel Mark Littleford el fuhlweack ac srihngsrihnglac nuh ten ke kalkal osra ten ah. Insifacl kihneta, tuhsruhk kalkal osra ah sruokilyac oruh el tiac puhtatlac nuh inkof ah.\nKahkahsrihsrihk na ne, kuht kihluck nuh met ac apkuhran in lwenwelihk sahflahiyac ah kuht yucyak nuh ke wohf Apia ah. Reoa ac kapihri nuh sie in tiac pahtlah. Wohf pahtpaht ah kosreyucklac ke oal inge. Kuht orahk fin oak inge srihke in tiac tuhkahsruh nuh sin mwet mutul kac ah. Kuht sun acn Pesega, ahkpahoyelah nuknuk lasr ah, ac som nuh Vailuutai in akiyac stek sasuc sac.\nNga tiac etuh lah suc sanwe kuht ke lihk se Mulifanua ah. I sruhnga elos in fahk nuh sihk. Tuhsruhk pwacye lah fin wacngihn lahm se ten ah, kuht nuh kwewa luhkuhn misac.\nOasr ke puk in on nahtuhsr uh on na mahtuh ac suhkwac onkihnyuck on soko ma oasr kalmeyac yohk srihpac se nuh sihk.\nPahkotwen luhn Pahpah tuhmasr srweyac kahlwem\nKe lohm in lahm pacl nuh kwewa,\nTuhsruhk ma kunacsr in karihngihn\nNuh ke lahm siskacn lihk an.\nLwelah lahm se ten an in fihrihrrihr;\nTohlwack inkof an.\nKuhtuh mwet kalkal, puhsisacl ullac kweoklac\nKom kuh in pain moullac, kom kuh in moullac.\nFong uh lohsrlohsrlah;\nNoa tok luhlahp.\nNgwetngwet oasrasr liye, tuhpan,\nKe kahlwem siskacn lihk an.\nKaruhnguhnwacng lahm srihsrihk nuhtum an, tamuhlwel wiyuck;\nKuhtuh mwet kalkal koluk ohiyac, pahkah upac,\nSrihke ingena in sun wohf ah,\nKuh in tuhlac ke lohsr uh.1\nNga sramsram mihsenge nuh selos suc ma sap tuhlac ac suk ke akucl kahlwem sac in kahsruh kohlohlos fohlohk.\nKahlwem ke muhtwacwacyac ah lah ke moul uh kuht kuh in puhtatlac ke moul in srihke lasr. Tiac motkweyuck tuh kuht in moul ac tiac orekma lain kuhtuh masap uh.\nKe Puk luhn Mormon Tohkohsrah Benjamin el fahk lah ohiyacn mwet uh pa mwe lokoalok se luhn God ac muhtwacwacack e ke puhtatlac lal Adam ah. Tohkohsrah Benjamin el sensenkihn lah ke ohiyac lalos, kuh puhtatlac sac, kais sie mwet e oruh mwe lokoalok luhn God ne tok ne ke na elos liye ke oruh luhn Nguhn Muhtahl ac fihliyac ohiyacn mwet uh ac orwaclah sie Mwet Luhlahlfongi ke iwaclah luhn Leum.2\nKe puk in Pearl of Great Price, kuht kahlwem lah wacngihn ma fohkfohk kuh in ilyak nuh ke tohkohsrahi luhn God,33 ac oruh ohiyac se utuckuh nuh sin mwet nuh kwewa suc oruh ma koluk in auliyak ac oruh in sulpac nwacsnwacs nuh ye muhtuhn Pahpah tuhmasr Inkuhsrao.\nSie Mwet Ahol kuht nuh sin Leum, Mwet in Molwelah se sollac, mwet se ma e moulkihn moul wo Lal, tiac orekma koluk, ac Jisus Kraist lac isaclwacng sifacna in oa mwe kihsac se nuh ke ma koluk uh in topuk sahflahiyacn masap uh nuh selos kwewa ma oasr muhsahllah luhn insiyac ac auliyak luhn nguhn. Lehi el fahk lah sahflahiyacn masap uh tiac kuh in topukyuck sin kuhtwena sahyac.4\nNuhnkuh ke yohk srihpaciyacn Iwaclah uh, ke Alma el luti lah e fal tuh iwaclah se in kuh in oreklac; fin tiac mwet nuh kwewa tiac kuh in tiac sun misac.5\nKowos fin tiac orwaclah ma tahfonglac, na kowos tiac enenuh Iwaclah. Kowos fin orwaclah ma tahfonglac, ac kuht nuh kwewa orwaclah, finne srihk kuh yohk, na oasr enenuh yohk se lowos in sokwack lah e iyucklac fuhkah kowos in tilac muhta ke lohsr.\n“[Jisus Kraist] pa kahlwem ac moul luhn facluh.”6 Ke kuht lohacng nuh ke mwe luti Lal uh, kuht ac kolyuck nuh ke wohf in monglac ke ip luhn nguhn.\nIp yohk se ahktolu fahk, “Kuht lah ke Iwaclah luhn Kraist, mwet nuh kwewa kuh in moullac, in ahkostwen ke masap ac akwuck ke Wosasuc.”7\nPrestuhn Joseph F. Smith el luti: “Mwet uh tiac kuh in sifacna nuhnak muhnahs nuh ke ma koluk lalos; elos tiac kuh in ahknwacsnwacsyaclos liki mwactan ma koluk lalos. Mwet uh kuh in tui ke ma koluk uh ac kuh in oruh ma wo ke pacl fahsruh uh, ac oruh [ke] mukwikwi lalos uh fal nuh ye muhtuhn Leum uh [muhtwacwacack] nwacsnwacslah in nuhnkweyuck. Tuhsruhk suc ac ahkwoyelah tahfonglac elos orwaclah nuh selos uh ac nuh sin mwet sahyac, suc atacn upac nuh selos in ahkwoyelos sifacna uh? Ke iwaclah luhn Jisus Kraist ma koluk luhn mwet auliyak se fah owolac; ma koluk uh ne sruhsrah fohkfok ac kuh in ahkfasrfasryeyucklac oacna unen sip [liye Isaiah 1:18]. Pa inge olwelah se utuckot nuh yurum ac.”8\nKuht tiac etuh na pwacye lah Leum el orwaclah fuhkah Iwaclah sac. Tuhsruhk kuht etuh lah ahkkohs koluk ke srihpsrihpyak sac tiac pa ip sefanna ke ngal koluk se ma muhtwacwacack Gethsemane—acn muhtahl se ke kweok sac—ac ahksahfyeyucklac Golgotha.\nLuk el suhmuhslah:\n“Na el fahsr luhkwelos ke lusac se ma mwet se ac kuh in sislah sie yot nuh we, ac el sikuckmuhtuhntei ac pruhe,\n“El fahk, Pahpah, fin ou luhngse se lom, eslah kup in kweok se inge likiyuc: tuhsruhktuh, in tiac ou luhngse luhk, ac lwelah ma luhngse lom in orek.\n“Sie lihpufacn inkuhsrao sikme nuh sel ac ahkkweyacl.\n“Ke arulacna yohk kweok lal ke nuhnkweyac, el kwacfweacng na in pruhe, ac fioh kacl uh tultul oacna srah nuh fin fohk uh.”9\nNe inge ke nga kuh in fahk uh, oasr sramsram soko fanna ke kahs lal Mwet Lahngo sifacna ma ahkuhtweyac lah El muhtweng ke Imac Gethsemane ac. Fahkyuck uh sihmlac:\nMwet Lahngo el fahk lah el kweokkihn ma inge nuh sin mwet nuh kwewa elos in tiac kweok elos fin auliyak.\nTuhsruhk elos fin tiac auliyak, elos ac kweok oacna ke El oruh ah;\nSuc ma kweok sang mwactal, finne God, fuhlwact liki nuh kwewa, in rarrar ke srihpen ngal, srah sohrohr ke pat kwewa kacl.10\nKe moul lowos uh ac kuh in oasr pacl ma kowos som nuh acn kowos tiac enenuh in som nuh we ac oruh ma kowos tiac enenuh in oruh. Kowos fin forlah liki ma koluk, kowos ac kuh in sie lwen etuh mihs ma tuhkuh ke ukweyacn inkacnek luhn auliyak pwacye.\nOacna sie ma kuht oruh koluk, oacna sie luhpan mukwikwi lasr ma kuh in ahkngalye mwet sahyac, puhla koluk sacn kwewa kuh in iyucklac. Nuh sihk, sahp pohloh fahk se ma kahto emet ke ma suhmuhslah nuh kwewa uh pa ke Leum el fahk, Fin mwet se auliyak, El ac nuhnak muhnahs ke ma koluk lalos ac muhlkuhnlah.11\nPa ingacn olwelah ke wosasuc luhn Jisus Kraist ac Iwaclah uh: in eis mwet nuh kwewa ma tuhkuh, mwet nuh kwewa ma ac weacng, ac esacltahlwacng in puhlakihn in muh sahflahiyacn moul lalos uh, elos kuh in som nuh ke lihsrlihsr sac in auliyak ke ma koluk lalos ac ahknwacsnwacsyeyucklac ke srahn Kraist.12\nPa inge ma Mwet Luhlahlfongi oruh fin facluh nohfohn. Pa Kahlwem se ma kuht sang nuh selos suc muhta in lohsr ac tuhlac. Acn nuh kwewa mempucr ac misineri lasr uh som nuh we, pweng lasr uh pa sie luhlahlfongi ac finsrak ke Mwet Lahngo Jisus Kraist.\nPrestuhn Joseph Fielding Smith el suhmuhslah kahs ke on soko “Kuh Fuhfahsryucsr uh Atacn Loes?” Kawuck na wowo se luhk. Oasr mwe ahkkweye kac ac sie olwelah nuh selos suc suk in ukwe mwe luti luhn Mwet Lahngo:\nKuh fuhfahsryucsr uh atacn loes,\nInkacnek uh upac ac oactu?\nKuh oasr ma fakfuck ke inkacnek an?\nYac yot kohsroh sihpihkyac niyom\nKe kom kampare in tuyak\nNuh ke nuh lucng ke fol luhn lwen uh?\nInsiyom muhnahs ac suhpwacr,\nYac nguhnum oasr ke kom tohtohlah,\nKe kom orekma upac ye toasr in karihngihn lom an?\nKuh mwe utuck an luhman toasr\nKom kwacfeyuck ingena in sruhk?\nYac wacngihn mwet ac akacsruhi ke toasr lom an?\nNimet lwelah insiyom in fuhlweack\nIngena ke fuhfahsryucsr lom an muhtwacwacack uh;\nOasr sie Mwet ma srwackna pahngon kom.\nNa ngwet nuh met ke engan\nAc sruokyac pahol;\nEl ac kol kom ke acn fuhlwact ma sasuc—\nAcn muhtahl ac nwacsnwacs,\nMa kweok nuh kwewa sahflah we,\nAc moul lom an fah sukohsohklah liki ma koluk nuh kwewa,\nAcn ma wacngihn mwet ac tuhng we,\nKe srihpen wacngihn ahsor we.\nSruokyac pahol ac weluhl utyak.13\nLiye Mosiah 3:19.\nLiye Moses 6:57.\nLiye 2 Nephi 2:7.\nLiye Alma 34:9.\nLiye Mosiah 16:9.\nIp Yohk ke Luhlahlfongi 1:3.\nLiye Doctrine and Covenants 19:16–18.\nLiye Doctrine and Covenants 58:42.\nLiye Fwackyuck 1:5.\nInsiyacn Katinmas Se\nPuhret Suc Moul Ma Tuhkuh Nuh Ten Inkuhsrao Me\nAuliyak uh Wo Pacl Nuh Kwewa


Orekma 24 - BIBLE MUTAL\n1Len limekosr toko, Mwet Tol Fulat Ananias el som nu Caesarea wi kutu mwet matu lun mwet Jew oayapa Tertullus, sie mwet sasla ke ma sap lun mwet Rome. Elos utyak ye mutal Governor Felix ac oru tukak lalos lainul Paul.\n2Na pangyak Paul, ac Tertullus el mutawauk in sramsram lainul, ac pa inge ma el fahk uh: “Governor Fulatlana, woiyen kol lom uh ase moul in misla nu sesr ke lusen pacl na loes se, ac ouiya puspis ma enenu in ikilyukla in akwoye facl sesr uh orekla tari.\n3Kut insewowo ke ma inge yen nukewa ac ke pacl nukewa, ac kut arulana kulo nu sum kac.\n4Nga tia lungse eisla pacl lom, tusruktu nga siyuk kom in nunak munas porongo kas fototo ma kut ac fahk inge.\n5Kut konauk tuh na mwet se inge mwet na sensen se, su purakak lokoalok lulap inmasrlon mwet Jew in acn nukewa fin faclu, ac el mwet kol se lun u se pangpang Nazarene.\n6El oayapa srike in aktaekye Tempul, ac kut sruokilya.\n8Kom fin kusen siyuk sin mwet se inge, kom ac fah ku in sifacna etu ma nukewa sel ke ma kut tukakunul kac uh.”\n9Mwet Jew elos akkalemye lah elos insese nu ke kas in tukak inge nukewa.\n10Na Governor el srisrsrisr nu sel Paul elan sramsram, na Paul el fahk, “Nga etu lah kom pa nununku mutunfacl se inge ke yac na pus, ouinge nga insewowo in sifacna loangeyu ye motom.\n11Kom ku in sifacna akpwayeye lah len na singoul luo somla pa nga tuh som nu Jerusalem in alu.\n12Mwet Jew uh tiana liye ngan akukuin nu sin kutena mwet in Tempul, ac elos tia pacna liye ngan purakak mwet uh — tia in iwen lolngok ku kutena acn saya in siti uh.\n13Ac elos tia pac ku in akpwayei nu sum ke ma elos tukakinyu kac inge.\n14Nga ku in fahk nu sum lah pwaye nga alu nu sin God lun mwet matu lasr uh ke nga fahsr ke Inkanek lun Leum — Inkanek se ma elos inge fahk mu ma kikiap. Tusruktu nga wi lulalfongi ma nukewa simla in Ma Sap lal Moses ac book lun mwet palu uh.\n15Finsrak luk in God oapana finsrak lalos uh, aok finsrak se ma fahk mu mwet nukewa — mwet suwohs ac mwet sesuwos — ac fah moulyak liki misa.\n16Ke ma inge, in pacl nukewa nga sang kuiyuk nufon tuh in nasnas insiuk ye mutun God ac ye mutun mwet uh.\n17“Tukun nga muta sayen Jerusalem ke kutu yac, nga tuh folokla nu we in us kutu mani in kasru mwet Jew wiuk, ac in tuh orek kisa.\n18Pacl se ma nga tuh oru ma inge pa elos koneyuyak in Tempul, tukun nga aksafyela alu in aknasnas luk ah. Wangin un mwet wiyu, ac wangin pac fohs.\n19Tusruktu oasr kutu mwet Jew su tuku Asia me wi muta we in pacl sac. Elos pa enenu in oru tukak lalos nu sum, fin oasr ma elos ac fahk in lainyu.\n20Ku, kom ku in sap mwet inge in fahk nu sum lah mea elos liye mu nga sutuela kac ke nga tuh tu ye mutun Un Mwet Pwapa Fulat ah —\n21sayen kas sefanna nga tuh wowoyak ac fahk ke nga tu ye mutalos: ‘Nununkeyuk nga ye motowos misenge mweyen nga lulalfongi mu mwet misa uh ac fah sifil moulyak.’”\n22Na Felix, su yohk etu lal ke Inkanek lun Leum, el aksafyela lohngyuk sac. Ac el fahk, “Nga fah wotela ma ac orek ke lohngyuk se inge ke pacl Lysias, leum fulat lun un mwet mweun uh, el tuku.”\n23El sap mwet mweun ma taranul Paul in liyalang na, tusruk in sang kutu pacl sukosok lal, ac fuhlela mwet kawuk lal in kasrel ac in sang kutena enenu lal uh.\n24Tukun kutu len, Felix el usal Drusilla, mutan kial, tuku. Mutan se inge mwet Jew. Felix el solalma Paul, in lohng ke el sramsram ke ouiyen lulalfongi lal ke Christ Jesus.\n25Tuh ke Paul el srumun ke ouiyen moul suwohs, oayapa ke sifacna leum fac, ac ke Len in Nununku se su ac fah tuku, Felix el sangeng ac fahk, “Kom ku in tari som. Nga fah sifil pangon kom fin oasr pacl luk.”\n26El tuh finsrak mu Paul el ac sang mani nu sel, ac ke sripa se inge el solal pacl pus in sramsram nu sel.\n27Tukun yac luo, Porcius Festus el aolulla Felix in governor. Felix el lungse akinsewowoye insien mwet Jew, ouinge el fililyana Paul in presin.\n< Orekma 23\nOrekma 25 >


Sanri (9/25) Sifac: Suwohswohslacna Ac Kaksak Ac Fah Kol Pacl E Nuhkwewa - Word Of Knowledge | USA\nSifac: Suwohswohslacna Ac Kaksak Ac Fah Kol Pacl E Nuhkwewa\nMwe Read: Isaiah 61:1-4,8-11\nKut akilen ac pulakin ke kut moul muta fin faclu, oasr na ma upa mwe fosrnga pus siyak nu sesr. Pacl pus lulalfongi lasr munasla ac kut akpuran in fulweack. Tu kut etu lah ma inge ac nuna sikyak.\nNa mwe nunak uh pa in sifil sensenkackin kut ac akesmakye kut, pacl ohinge uh, kut in tiana fulweack. Ma inge sikyak in akkeye nunak ac lulalfongi lasr uh. Fal kut in sikalweni in oru ma wo, mutweng ma upa ac moniyuk in suk God ac prey pacl e nukwewa.\nNuke mwe read uh, Jesus el tu quoti mwe read se inge sie pacl ah. “Misenge Ma Sumusla se inge ahkpwayeyuk ke pacl se na kowos long ke nga readi an.” (Luke 4:21) Ac ke mwe read uh pac, phrase soko ma fahk mu – “supweyukme el in akwoyalos su asor” pa sripen tuku lun Wen nutin God uh. Fahk uh pa, ke Wen nutin mwet el ac tuku in wolana lal, El ac fah sang sukosok nu selos nukwewa su muta in kos, unwacla ac pwelah kinet kalos su kinet, ac ma nukewa ma Isaiah el akkalemye inge, ac fah sikyak ke yac wona lun God, ke na pacl lal. Na mwet nukwewa ac fah akilen suwohswohslana lun God ac wi oru kaksak in moul lalos pacl e nukewa.\nPa inge ma mwet lulalfongi nukwewa akwot nuh kac uh. Fal nuke kahs se in ma sumusla “Engan in finsrak, mongfihsrasr in keok ac sikalweni in pre. (Rome 12:12)\nPrevPreviousSaturday (9/24) Sifac: Wi Luhngse Ac Pahkotwen Kawihl\nNextWednesday (9/28) SIFAC: “Liki Misac Nuke Moul”Next


Nehemiah 8 - BIBLE MUTAL\n1Ke malem se akitkosr mwet Israel nukewa elos okaki in acn selos. In len se omeet in malem sac elos nukewa fahsreni nu Jerusalem, ke acn in toeni lun mwet uh sisken na Mutunpot Kof. Elos siyuk sel Ezra, su mwet tol ac mwet sasla ke Ma Sap, tuh elan use book in Ma Sap ma LEUM GOD El tuh sang nu sin mwet Israel sel Moses.\n2Ouinge Ezra el use nu yen mwet uh tukeni we — mukul, mutan, ac tulik su matwa fal in kalem kac.\n3Na el riti Ma Sap nu selos in acn se sisken mutunpot sac, mutawauk ke lututang nwe ke infulwen len, ac mwet nukewa arulana lohang nu kac.\n4Ezra el tuyak fin sie acn fulat orekla ke sak, ma musaiyukla nu ke toeni sac. Mwet inge tu siskal layen layot: Mattithiah, Shema, Anaiah, Uriah, Hilkiah, ac Maaseiah; ac mwet inge tu siskal layen lasa: Pedaiah, Mishael, Malchijah, Hashum, Hashbaddanah, Zechariah, ac Meshullam.\n5Ke Ezra el tu in acn sac, fulat liki mwet uh, elos nukewa suilya na. Ke el ikasla book sac, elos nukewa tuyak.\n6Ezra el fahk, “Kaksakin LEUM GOD, God fulat!” Mwet nukewa kolak paolos nu lucng ac topuk, “Amen! Amen!” Na elos sikukmutuntei ac faksufi in alu.\n7Na elos tuyak, ac mwet Levi inge aketeya Ma Sap uh nu selos: Jeshua, Bani, Sherebiah, Jamin, Akkub, Shabbethai, Hodiah, Maaseiah, Kelita, Azariah, Jozabad, Hanan ac Pelaiah.\n8Elos lungasla Ma Sap lun God ac aketeya tuh mwet uh in ku in kalem kac.\n9Ke mwet uh lohng ac kalem ke ma oakwuk in Ma Sap elos in oru, arulana purakak insialos ac elos mutawauk in tung. Ouinge Nehemiah su governor, ac Ezra su mwet tol ac mwet sasla ke Ma Sap, ac mwet Levi su aketeya ke Ma Sap, elos fahk nu sin mwet nukewa, “Len se inge mutal nu sin LEUM GOD lowos. Ouinge kowos in tia asor ac tung.\n10Inge kowos som nu acn suwos ac orek kufwa. Kite mongo nowos ac wain nu selos su tia fal yoro. Len se inge mutal nu sin Leum lasr, ke ma inge nikmet asor. Inse engan su LEUM GOD El sot nu suwos, ac fah akkeye kowos.”\n11Mwet Levi elos forfor inmasrlon mwet uh ac akmisyelos, ac fahk tuh elos in tia asor ke len mutal ouinge.\n12Na mwet nukewa folokla nu yen selos ac arulana engan ke elos mongo ac nim, ac elos kite ma oasr yorolos nu sin mwet saya, mweyen elos kalem ke ma ritiyuk nu selos.\n13Len se tok ah, sifen sou oayapa mwet tol ac mwet Levi elos som nu yorol Ezra in lutlut ke ma aketeyuki in Ma Sap.\n14Elos konauk tuh Ma Sap, su LEUM GOD El akkalemye sel Moses, sapkakin tuh mwet Israel in muta in iwen aktuktuk ke pacl in Kufwa lun Iwen Aktuktuk.\n15Ouinge elos sang kas inge in sulkakinyukelik in acn Jerusalem ac siti lulap ac siti srisrik in acn saya, ac fahk, “Kowos som nu fineol uh ac use kutu lesak pine, lesak olive, lesak myrtle, lesak palm ac kutu pac lesak saya ma ungung, in sang orek iwen aktuktuk, fal nu ke ma simla in Ma Sap.”\n16Ouinge mwet uh use lesak uh ac orala iwen aktuktuk ke acn tupasrpasr fin lohm selos ac likinum selos, oayapa in kalkal lun Tempul, ac ke acn in toeni lun mwet uh sisken Mutunpot Kof ac sisken Mutunpot Ephraim.\n17Mwet nukewa su foloko liki sruoh elos orala iwen aktuktuk ac muta loac. Pacl se oemeet orekla ouiya se inge tukun pacl lal Joshua wen natul Nun, ac mwet nukewa arulana pirikyukyak ac engan.\n18Elos riti kais sie ip ke Ma Sap lun God ke len nukewa, mutawauk na ke len se oemeet lun kufwa ah nwe ke safla. Elos orek akfulat ke len itkosr. Ke len se akoalkosr elos oru sie tukeni in aksaf, fal nu ke oakwuk lun Ma Sap.


Ke puhsiyacn mwet fin facluh se inge uh, puhs suwos tiac mempucr ke Alu luhn Jisus Kraist luhn Mwet Luhlahlfongi ke Lwen-sahflah ac srihklac etuh la kacsr ac misineri lasr uh. Kowos oasr inge kuh lihpsre ke srihpen kowos ke etuh yohk ke Mormon, ac ke ma misineri lasr uh luti uh. Ke kowos luti yohk kacsr uh, kowos ac konwacack lah oasr ohiyac wo pucspucs yohrohsr ma oasr yuruwos pac. Kuht kwacfe kowos in sruok kwewa ma wo ac pwacye an, na liye lah kuht kuh in sang pac kuhtuh. Ke facluh se inge sesseslah ke


Sie Samuel 15 - BIBLE MUTAL\nSie Samuel 15\n1Samuel el fahk nu sel Saul, “Nga pa mwet se LEUM GOD el supwama in mosrwekomla tuh kom in tokosra lun mwet Israel. Inge, porongo ma LEUM GOD Kulana El fahk.\n2El ac fah kai mwet Amalek ke sripen mwet matu lalos tuh aklokoalokye mwet Israel ke elos tuku liki facl Egypt.\n3Fahla ac mweuni mwet Amalek ac kunausla ma lalos nukewa. Nikmet filiya kutena ma. Uniya mwet nukewa: mukul, mutan, tulik srisrik, tulik fusr, oayapa cow, sheep, camel, ac donkey.”\n4Ouinge Saul el pangoneni mwet mweun lal ac oakalosla in acn Telem. Oasr mukul luofoko tausin sin mwet Israel ac mukul singoul tausin sin mwet Judah.\n5Na Saul ac mwet lal som nu ke siti lun mwet Amalek ac wikwik soano ke infacl paola soko.\n6El supwala kas in sensenkakin mwet Ken, mweyen mwet matu lalos tuh kulang nu sin mwet Israel ke elos tuku liki facl Egypt. El sapkin ouinge, “Kowos in som liki inmasrlon mwet Amalek, tuh nga in tia unikowosi ke nga ac mweuni mwet Amalek.” Ouinge, mwet Ken elos som liki inmasrlon mwet Amalek.\n7Saul el kutangla mwet Amalek. El mweunelos, mutawauk in acn Havilah fahla nu Shur, su oan kutulap in acn Egypt.\n8El sruokilya Agag, tokosra lun mwet Amalek, ke el srakna moul, ac el uniya mwet nukewa sayal.\n9Tusruktu Saul ac mwet lal elos tiana unilya Tokosra Agag. Elos tia pac uniya sheep ac cow wowo, oayapa cow fusr ac sheep fusr, ku kutena ma wo saya. Elos kunausla ma wangin sripa ac ma tia ku in sifil orekmakinyuk.\n10LEUM GOD El fahk nu sel Samuel,\n11“Nga auli lah nga tuh oru Saul el tokosra. El forla likiyu ac el tia akos ma sap luk.” Samuel el arulana kasrkusrak, ac el kwafe nu sin LEUM GOD ke fong nufon se.\n12Toangna in len tok ah el som sokol Saul. El lohng mu Saul el som nu Carmel, acn se ma el tuh tulokunak sie mwe esmakin kacl sifacna, na tok el som nu Gilgal.\n13Samuel el utyak nu yorol Saul, ac Saul el paingul ac fahk, “Samuel, LEUM GOD Elan akinsewowoye kom! Nga akos na ma sap lun LEUM GOD.”\n14Na Samuel el siyuk, “Na efu nga ku lohng pusren cow ac pusren sheep?”\n15Saul el topuk ac fahk, “Ma mwet luk elos use yurin mwet Amalek me. Elos srela sheep wowo ac cow wowo tuh elos in kisakin nu sin LEUM GOD lom, ac funu ma nukewa saya, kut kunausla nufon.”\n16Na Samuel el fahk, “Kolya ngan fahk nu sum ma LEUM GOD El fahk nu sik fong.” Ac Saul el fahk, “Fahkma nu sik.”\n17Samuel el fahk, “Kom finne pusisel in nunak lom sifacna, tusruktu kom pa mwet kol lun sruf nukewa lun Israel. LEUM GOD El mosrwekomla tuh kom in tokosra lun Israel,\n18ac el supwekomla ac sapkin nu sum tuh kom in kunausla mwet koluk, mwet Amalek. El tuh fahk nu sum kom in mweunelos nwe ke na kom onelosla nufon.\n19Na efu ku kom tia aksol? Efu kom ku oasroasr in eis ma wap ac oru ma in aktoasrye LEUM GOD?”\n20Ac Saul el fahk, “Nga akos LEUM GOD. Nga som oana El supweyula, ac nga usalu Tokosra Agag ac onela mwet Amalek nufon.\n21Tusruktu mwet luk elos tia onela sheep ac cow wowo ma elos sruokya, a elos use ma inge nu Gilgal in orek mwe kisa nu sin LEUM GOD lom.”\n22Na Samuel el fahk, “Pia kac ma God El lungse uh — akosten, ku mwe sang ac mwe kisa? Liye, akos wo liki mwe kisa, ac porongo wo liki sheep fact.\n23Orekma in lain God, koluk oana inutnut; ac inse fulat koluk oana alu nu ke ma sruloala. Ke sripen kom lain ma sap lun LEUM GOD, El oayapa lain kom, ac sisla wal in tokosra liki kom.”\n24Ac Saul el fahk, “Pwaye, nga orekma koluk. Nga tia akos ma sap lun LEUM GOD, oayapa kas lom. Nga sangeng sin mwet luk inge ac nga wi na lungse lalos.\n25Tusruktu inge, nga kwafe sum, nunak munas nu sik ke ma koluk luk, ac wiyu folokla, tuh nga fah ku in alu nu sin LEUM GOD.”\n26Samuel el topuk ac fahk, “Nga ac fah tia wi kom folok. Kom tuh pilesru ma sap lun LEUM GOD, na El oayapa pilesrekom ac siskomla tuh kom in tia tokosra lun mwet Israel.”\n27Ke Samuel el forla in folok, Saul el sruokya nuknuk lal Samuel ah twe mihsalik.\n28Na Samuel el fahk nu sel Saul, “LEUM GOD El seya tokosrai lun Israel liki kom misenge, ac sang nu sin sie mwet su wo liki kom.\n29Tuh God Fulat lun Israel El tia kikiap ku ekyek nunak lal. El tia mwet — El tia ikikil nunak lal uh.”\n30Saul el fahk, “Pwaye nga orekma koluk, tusruktu nga siyuk kom in nunak munas sunakinyu ye mutun mwet kol lun mwet luk ac mwet Israel nukewa. Wiyu folok tuh nga fah ku in alu nu sin LEUM GOD lom.”\n31Ouinge Samuel el welul folokla, ac Saul el alu nu sin LEUM GOD.\n32Samuel el fahk, “Usalu Tokosra Agag nu yuruk.” Na Tokosra Agag el fahsr nu yorol ac el rarrar ke sangeng. In nunak lal sifacna el mu, “Pwaye lah ma na mwen se pa misa uh!”\n33Ac Samuel el fahk, “Oana ke cutlass nutum an oru nina puspis in wanginla tulik natu, ouinge nina kiom sifacna ac fah wanginla pac tulik natul.” Ac Samuel el pakpakilya Tokosra Agag nu ke ip pukanten ye mutun loang uh in Gilgal.\n34Na Samuel el som nu Ramah, ac Tokosra Saul el folok nu yen sel in acn Gibeah.\n35In lusenna moul lal Samuel tukun pacl se ingela, el tia sifil liyal Tokosra Saul, tusruktu el arulana asor kacl. LEUM GOD El auli lah El tuh oru Saul el tokosra fin Israel.\n< Sie Samuel 14\nSie Samuel 16 >


BIBLE MUTAL LUO TOKOSRA 13\n☰ LUO TOKOSRA 13 ◀ ▶\nTokosra Jehoahaz Lun Israel\n1 In yac aklongoul tolu ma Joash wen natul Ahaziah el tokosra lun Judah, Jehoahaz wen natul Jehu el tokosrala lun Israel, ac el leum in Samaria ke yac singoul itkosr. 2 El oana Jeroboam su tokosra meet lukel, in oru ma koluk lain LEUM GOD, ac kolla mwet Israel in oru ma koluk, ac el tiana fuhleak ouiya koluk lal inge. 3 Ouinge LEUM GOD El kasrkusrak sin mwet Israel, ac El lela Tokosra Hazael lun Syria ac Benhadad, wen natul, in kutangla Israel pacl na pus. 4 Na Jehoahaz el pre nu sin LEUM GOD, ac ke LEUM GOD El liye lah tokosra lun Syria el arulana akkeokye mwet Israel, na El topuk pre lal. 5 LEUM GOD El supwala sie mwet kol nu sin mwet Israel in aksukosokyalosla liki mwet Syria. Ouinge mwet Israel muta in misla oana meet. 6 Tusruktu elos tiana fuhleak luman ma koluk su Tokosra Jeroboam el tuh kololosla in oru, a elos srakna oru ma koluk inge, ac ma sruloala ke god mutan Asherah srakna oan in Samaria.\n7 Wangin un mwet mweun lula lal Jehoahaz sayen mwet kasrusr fin horse lumngaul, chariot singoul, ac singoul tausin mwet mweun ma fahsrna, mweyen tokosra Syria el kunausla inkaiyalos, ac longolosi oana kutkut uh.\n8 Ma nukewa saya ma Jehoahaz el orala, ac orekma pulaik lal, simla oasr in Sramsram Matu Ke Tokosra Lun Israel. 9 El misa ac pukpuki Samaria, ac Jehoash wen natul, el aolul in tokosra.\nTokosra Jehoash Lun Israel\n10 In yac aktolngoul itkosr ke pacl in leum lal Tokosra Joash in Judah, Jehoash wen natul Jehoahaz el tokosrala lun Israel, ac el leum in Samaria ke yac singoul onkosr. 11 El oayapa oru ma koluk lain LEUM GOD ac fahsr tukun srikasrak koluk lal Tokosra Jeroboam su kolla mwet Israel nu ke ma koluk. 12 Ma nukewa saya ma Jehoash el orala, weang pulaik lal ke el mweun lainul Tokosra Amaziah lun Judah, simla oasr in Sramsram Matu Ke Tokosra Lun Israel. 13 Jehoash el misa ac pukpuki inkulyuk lun tokosra in Samaria, ac Jeroboam Akluo, wen natul, el aolul in tokosra.\nMisa Lal Elisha\n14 Mwet palu Elisha el mas ke sie mas keok ma el ac tia kwela kac, ac ke el apkuran in misa Tokosra Jehoash lun Israel el som in yorol. El tung ac fahk, “Papa, Papa! Kom pa mwet se ma ku oemeet in loangela Israel!”+\n15 Elisha el sapkin nu sel, “Use sie mwe pisr an ac kutu osra in pisr nu kac.” Jehoash el use ma inge, 16 na Elisha el fahk nu sel elan akola in pisrik. Ac tokosra el oru oana ma fwack nu sel, na Elisha el filiya paol fin paol tokosra. 17 Na tokosra el ikasla winto se ma oan nget nu Syria, oana ma mwet palu sac fahk nu sel. Elisha el sap, “Pusrukla pisr an!” In pacl se na ma tokosra el pusrukla osra in pisr soko ah, na mwet palu sac fahk, “Kom pa osra in pisr soko nutin LEUM GOD su El ac fah sang in kutangla Syria. Kom ac fah mweuni mwet Syria in acn Aphek nwe ke kom kutangulosla.”\n18 Na Elisha el fahk nu sel tokosra elan eis osra in pisr lula ac sang sringilya infohk ah, ac tokosra el sringilya infohk ah pacl tolu, na el tui. 19 Ma se inge oru Elisha el kasrkusrak ac fahk nu sel tokosra, “Kom ku tia sringilya pacl limekosr ku onkosr, kom lukun kutangla na pwaye acn Syria, a inge kom ac kutangla pacl tolu na.”\n20 Elisha el misa ac pukpuki.\nMeet liki infulwen yac nukewa, un mwet Moab ac utyak in orek lokoalok in acn Israel. 21 Sie pacl ah, pukmas se orek na liyeyukyak sie un mwet lokoalok inge. Mwet ah sisla mwet se ma misa ah nu in luf kial Elisha ac kaingla. Pacl se na mano sac pusralla sri kacl Elisha ah, na mwet sac moulyak ac tuyak.\nMweun Inmasrlon Israel Ac Syria\n22 Tokosra Hazael lun Syria el akkeokye mwet Israel in pacl in leum lal Jehoahaz nufon, 23 tusruktu LEUM GOD El kulang ac pakoten nu selos. El tia lela in kunausyukla elos, a El kasrelos ke sripen wuleang lal nu sel Abraham, Isaac, ac Jacob. El tiana mulkunla mwet lal.\n24 Ke Tokosra Hazael lun Syria el misa, na Benhadad wen natul, el tokosrala. 25 Na Tokosra Jehoash lun Israel el kutangulla Benhadad pacl tolu, ac sifilpa folokonma siti nukewa ma Benhadad el tuh sruokya ke pacl in leum lal Jehoahaz, papa tumal Jehoash.\n+ 13:14 2 Tok 2:12


BIBLE MUTAL LUO SAMUEL 21\n☰ LUO SAMUEL 21 ◀ ▶\nTulik Natul Saul Anwuki\n1 In we lal Tokosra David, oasr sracl na upa se, yac tolu lusa. Na David el lolngok nu sin LEUM GOD kac, ac LEUM GOD El fahk, “Oasr mwatal Saul ac sou lal ke akmas. El tuh uniya mwet in acn Gibeon.” ( 2 Mwet Gibeon elos tia mwet Israel — elos mwet Amor, sie u srisrik su mwet Israel elos tuh wulela mu elos ac karinganulos, tuh pa Saul el tuh srike elan kunauselosla ke sripen moniyuk lal in nunku ke mwet Israel ac mwet Judah.)+ 3 Na David el solani mwet Gibeon ac fahk nu selos, “Mea nga ku in oru nu suwos? Nga ke akwoyela ma koluk se ma orekla nu suwos, tuh kowos in ku in akinsewowoye mwet lun LEUM GOD.”\n4 Elos topuk ac fahk, “Amei lasr nu sel Saul ac sou lal ah tia ku in akwoyeyukla ke silver ku gold. Kut tia pac lungse uniya kutena mwet Israel.”\nAc David el siyuk, “Na mea kowos nunku mu fal nga in oru nu suwos?”\n5 Elos fahk, “Saul el tuh lungse elan kunauskutla ac tia likiya siefanna sesr in moul in facl Israel nufon. 6 Ouinge ase itkosr mukul in sou lal an, tuh kut fah srupsralosyak ye mutun LEUM GOD in acn Gibeah, siti sel Saul, tokosra se sulosolla sin LEUM GOD.”\nTokosra el topuk, “Nga ac eisaloswot nu suwos.”\n7 A ke sripen wulela mutal ma el ac Jonathan, wen natul Saul, tuh orala inmasrloltal, David el sruokilyana Mephibosheth, wen natul Jonathan natul Saul, elan tia wi anwuki.+ 8 Na el eisalang Armoni ac Mephibosheth, wen luo su Rizpah acn natul Aiah, el oswela nu sel Saul, oayapa wen limekosr pac natul Merab acn natul Saul, su el oswela nu sel Adriel wen natul Barzillai, sie mwet Meholah.+ 9 David el eisaltalang nu sin mwet Gibeon, ac elos srupsralosyak fineol ah ye mutun LEUM GOD, ac mwet itkosr inge tukenina misa. Pacl se elos anwuki, apkuran pacl in kosrani barley tukun pacl in mihsrisr.\n10 Na Rizpah, mutan kulansap kial Saul su acn natul Aiah, el orala kitin lohm nuknuk ke nuknuk yohk eoa, ac muta loac, fin eot se monin mwet misa ah oan we, na el muta in acn sac ke mutaweyen pacl in kosrani ah nwe ke pacl in af tukun pacl in fol. Ke len uh el muta lusla won yen engyeng uh liki mano uh, ac ke fong uh el lusla kosro inima uh lukelos.\n11 Ke David el lohng ma Rizpah el oru inge, 12 el som eis srel Saul ac Jonathan wen natul, liki mwet Jabesh in acn Gilead. (Elos tuh pisrala liki nien toeni lun mwet uh in acn Beth Shan, yen mwet Philistia elos srupusrak mano luo ah we ke len se elos unilya Saul fin Fineol Gilboa.)+ 13 David el us srel Saul ac Jonathan, ac el oayapa orani srin mwet itkosr ma sripsripyak ah. 14 Na elos pikinya srel Saul ac Jonathan ke kulyuk lal Kish, papa tumal Saul, in acn Zela in facl lun Benjamin, ac elos oru ma nukewa ma tokosra el sapkin. Tukun ma inge, God El topuk pre lalos ke mutunfacl sac.\nMweun Lain Mwet Philistia Yohk Pisa\n(Sie Chronicle 20:4–8)\n15 Oasr pac sie mweun lulap inmasrlon mwet Philistia ac mwet Israel, na David ac mwet lal elos som mweuni mwet Philistia. Ke sie sin mweun inge, David el totola. 16 Sie mwet yohk pisa pangpang Ishbibenob el us osra bronze soko paun itkosr tafu toasriya, ac cutlass sasu se sripsrip manol. El nunku mu el ku in unilya David. 17 Tusruk Abishai wen natul Zeruiah, el tuku kasrel David. El faksilya mwet yohk pisa sac ac unilya. Na mwet lal David elos fahk nu sel David elan wulela nu selos mu el ac tiana sifilpa welulos illa nu ke mweun. Elos fahk, “Kom pa mwe finsrak lun Israel, ac kut tia lungse kom in wanginla.”+\n18 Tukun ma inge oasr pac sie mweun lain mwet Philistia in acn Gob. Ke mweun se inge, Sibbecai mwet Hushah, el uniya sie pac mwet yohk pisa pangpang Saph.\n19 Na oasr pac sie mweun lain mwet Philistia in acn Gob, ac Elhanan wen natul Jair mwet Bethlehem, el unilya Goliath, mwet Gath. Fungin osra natul Goliath ah yohk oana sak ke mwe otwot nuknuk.\n20 Ac oasr pac sie mweun orek Gath, acn se oasr sie mwet yohk pisa muta we su lungsena anwuk. Oasr kufinpo onkosr ke paol kewa, ac kufinne onkosr ke nial kewa. 21 El funmwet nu sin mwet Israel, ac Jonathan wen natul Shammah, tamulel lal David, el unilya.\n22 Mwet lulap akosr inge elos ma nutin mwet yohk pisa lun acn Gath, ac elos anwuki sel David ac mwet lal.\n+ 21:2 Jos 9:3–15 + 21:7 1 Sam 20:15–17; 2 Sam 9:1–7 + 21:8 1 Sam 18:19 + 21:12 1 Sam 31:8–13 + 21:17 1 Tok 11:36; Psa 132:17


Wednesday (9/6) SIFAC:"Mwet In Lohm Sel Abraham Kohsrkohsrlah" - Word Of Knowledge | USA\nMwe read u tuku oinge in akkeye kut ke lalalfongi lasr, ke sripen lalalfongi yok lal Abraham panang Leum God el na sulalla tu elan akpuhsye fita lal. Orekma lasr kais sie, lela insaneang lasr nu sin God wi lalalfongi in ma tuku ke insiasr kewa...tu kut in wi pa eis insewowo...\nSIFAC:”Mwet In Lohm Sel Abraham Kohsrkohsrlah”\nMWE READ: Gensis 17:23-27\nSifwa:”Mwet In Lohm Sel Abraham Kohsrkohsrlah” – Genesis 17: 23-27 – Kosrala, akul lun Wuleang – mwe read se inge akkalemye ke sie wulela KUH inmasrlon God a Abraham, su kut kalem ka la meet, Abram na tok ekla Abraham. Met mukul nukewa in loom sel a in fihl nukewa lal in fwa kosrala su pa ingan Wulela Kuh se inmasrlon God a Abraham. Abraham in ya 99 ke pal se inge, el akos pusren God a el eis kosrala, a oayapa Ishmael wen natul a mukul nukewa in loom sel, a wi mwet kohs ma isusyang nu in paol a oayapa elos su el molela ke mani. Akkalemye in mwe read u la elos nukewa eis kosrala ke len se fwanna. Mwe read u tuku oinge in akkeye kut ke lalalfongi lasr, ke sripen lalalfongi yok lal Abraham panang Leum God el na sulalla tu elan akpuhsye fita lal. Orekma lasr kais sie, lela insaneang lasr nu sin God wi lalalfongi in ma tuku ke insiasr kewa…tu kut in wi pa eis insewowo…\nPrevPreviousSaturday (9/10) Sifac: Jesus El Oakiac Sie Wuhlweacng Sasu\nNextMonday (9/4) SIFAC:”Serai(Sarah), Nina Kien Muhtuhn Facl Pucspucs”Next


Luo Chronicle 8 - BIBLE MUTAL\nLuo Chronicle 8\n1Solomon el musai Tempul ac lohm sin tokosra ke yac longoul.\n2El oayapa sifil musaela siti su Tokosra Hiram el sang lal, ac el supwala mwet Israel in tuh muta we.\n3El mweun ac sruokya acn Hamath ac Zobah,\n4ac el kuhlasak Palmyra, sie siti in acn mwesis. El sifil musaela siti nukewa in acn Hamath, su pa nien filma lalos.\n5Solomon el oayapa sifil musaela Beth Horon Lucng ac Beth Horon Ten (siti luo inge oasr kalkal we, ac mutunpot we ku in kauli),\n6oayapa siti se pangpang Baalath, ac siti nukewa su ma lalos oan we, ac siti ma horse ac chariot natulos oan we. El aksafyela oakwuk nukewa lal nu ke acn Jerusalem ac Lebanon ac in acn nukewa ma el leum fac.\n7Mwet lula nukewa sin tulik nutin mwet Hit, mwet Amor, mwet Periz, mwet Hiv ac mwet Jebus, su tia mwet Israel.\n8Solomon el akkohsyelos nukewa su mwet Israel elos tia uniya, ac elos srakna mwet kohs nwe in pacl inge.\n9Tusruktu el tiana akkohsye mwet Israel, a el sang tuh elos in mwet mweun, mwet pwapa, mwet kol fin mwet kasrusr ke chariot, ac mwet kasrusr fin horse.\n10Oasr mwet kol luofoko lumngaul su Tokosra Solomon el sang in liyaung kutena kain in musa.\n11Solomon el srakla mutan se kial su acn natul tokosra Egypt, liki Siti sel David nu ke lohm se el musaela sel, ac el fahk, “Mutan se inge ac fah tia muta in lohm sel Tokosra David lun Israel, mweyen kutena acn Tuptup in Wuleang oan we, acn mutal.”\n12Solomon el kisakin mwe kisa nu sin LEUM GOD fin loang se el tuh orala ke mutun Tempul ah.\n13El kisakin mwe kisa firir, fal nu ke ma sap Moses el oakiya nu ke kais sie len fulat inge: len Sabbath, Kufwen Malem Sasu, oayapa len in kufwa tolu in yac nukewa, su Kufwen Bread Tia Akpulol, Kufwen Kosrani, ac Kufwen Iwen Aktuktuk.\n14El oakiya orekma kunen mwet tol ke kais sie len, oana ma David, papa tumal, el sapkin, oayapa ma kunen mwet Levi su kasru mwet tol ke on ac orekma pac saya lalos. El oayapa oakiya un mwet karingin kais sie nien utyak nu ke Tempul, fal nu ke ma David, mwet lun God, el sapkin.\n15Oakwuk nukewa ma David el tuh sang nu sin mwet tol ac mwet Levi nu ke lohm in filma ac kutena ma saya, orekla nufon oana ma sapkinyuk.\n16Ke ma inge, safla orekma nukewa ma Solomon el orala, mutawauk ke oakiyen pwelung nu ke Tempul lun LEUM GOD, nwe ke safla musa sac, ac ma nukewa wona.\n17Na Solomon el som nu Eziongeber ac Elath, nien oai sisken Meoa Srusra in facl Edom.\n18Tokosra Hiram el supwala kutu oak nu yorol, wi mwet fulat lal sifacna ac mwet su yohk etu la ke kalkal. Elos wi mwet fulat lal Solomon oayak ac kal nu in acn Ophir, ac elos use akuran tolngoul luo tausin paun in gold ac sang nu sel Solomon.\n< Luo Chronicle 7\nLuo Chronicle 9 >


Ezekiel 28 - BIBLE MUTAL\n2“Kom, mwet sukawil moul la, fahkang nu sin leum lun Tyre kas su nga, LEUM GOD Fulatlana, fahk nu sel inge: Ke sripen kom inse fulat, kom sifacna pangon mu god se pa kom. Kom fahk mu kom muta fin sie tron oana sie god, ac acn meoa raunikomla. Kom finne sifacna pangon mu god se pa kom, tusruktu kom mwet se na, ac kom ac fah misa.\n3Kom nunku mu kom lalmwetmet lukel Danel, ac wangin ma lukma ku in wikinyukla nu sum.\n4Ke sripen kom lalmwetmet ac pah in orekma, oru kom kasrup ke gold ac silver.\n5Kom usrnguk in orala inkanek in kuka, ac yokna kapak lom kac. Kom arulana inse fulat ke sripen mwe kasrup lom!\n6“Pa inge ma nga, LEUM GOD Fulatlana, fahk nu sum: Mweyen kom nunku mu kom lalmwetmet oana sie god,\n7nga ac fah use mwet lokoalok sulallal in mweuni kom. Elos ac fah kunausla nufon ma kato ma kom eisla ke inkanek in usrnguk ac lalmwetmet.\n8Elos ac fah unikomi ac siskomla nu inkof uh, su pa ingan kulyuk lom uh.\n9Ke elos ac tuku in unikomi, ya kom ac srakna fahk mu god se pa kom? Ke kom ac tu ye mutun mwet ma ac unikom uh, kom ac mwet se na ac tiana god se.\n10Kom ac fah misa oana soko kosro ngalngul inpoun mwetsac su tia etu ke God. Nga, LEUM GOD Fulatlana pa sap in ouinge.”\n11LEUM GOD El sifilpa kaskas nu sik ac fahk,\n12“Mwet sukawil, kom in asor ke ongoiya se ma ac sikyak nu sin tokosra lun siti Tyre. Fahkang nu sel kas ma nga, LEUM GOD Fulatlana, fahk inge: Meet kom tuh sie mwe srikasrak ke moul suwohs. Kom tuh arulana lalmwetmet ac oasku!\n13Kom tuh muta in acn Eden, ima lun God, ac wulu kain eot saok nukewa: ruby, diamond, topaz, beryl, carnelian, jasper, sapphire, emerald, ac garnet. Oasr mwe walwal gold pac lom. Ma inge tuh akoeyuk nu sum ke len se na ma nga orekomla.\n14Nga filiya sie lipufan na aksangeng ingo in taran kom. Kom tuh muta fineol mutal sik, ac fufahsryesr inmasrlon wek saromrom.\n15Ouiya lom tuh suwosna oe ke len se ma orekla kom, nwe ke pacl se kom mutawauk in oru ma koluk.\n16Kom tuh kafofo na ke oru orekma in kuka, ac ma inge kolkomla nu ke sulallal ac orekma koluk. Na pa nga liskomla liki eol mutal sik, ac lipufan se su taran kom el ukwekomyak liki inmasrlon wek saromrom uh.\n17Kom tuh konkin ke oaskuiyom, ac pwengpeng lom uh oru kom orekma in mwet lalfon. Ke sripa inge nga siskomi nu infohk uh, ac oru tuh tokosra ngia in ku in liye kom.\n18Yokla ma koluk kom oru ke inkanek in kuka lom, pwanang acn in alu lom uh kolukla. Ouinge nga esukak siti uh, nwe ke ma nukewa apatla. Mwet nukewa su liye kom in pacl inge elos liye lah akpusiselyeyuk kom.\n19Kom wanginla, wanginla ma pahtpat! Mutunfacl nukewa ma etekom uh elos sangengla, ac sensen elos in sun ongoiya oana kom!”\n20Na LEUM GOD El fahk nu sik,\n21“Mwet sukawil, fahkak kas in palu lain siti Sidon.\n22Fahk nu sin mwet we ma nga, LEUM GOD Fulatlana, fahk kaclos inge: Sidon, nga lain kom. Mwet uh ac fah kaksakinyu ke ma su nga ac oru nu sum uh. Elos ac fah etu lah nga pa LEUM GOD ke nga ac kalyei mwet su muta inmasrlom. Ma inge ac akkalemye lah nga mutal.\n23Nga fah supwaot mas upa nu fom, ac oru tuh srah in soror inkanek lom. Un mwet mweun ac fah tuku liki acn nukewa, ac onela mwet lom. Na kom fah etu lah nga pa LEUM GOD.”\n24Na LEUM GOD El fahk, “Wangin sin mutunfacl ma raunela Israel su aksruksrukal meet, ac fah sifilpa oana otonsak ac mwe fahkfuk in akkeokye Israel. Elos ac fah etu lah nga pa LEUM GOD Fulatlana.”\n25LEUM GOD Fulatlana El fahk, “Nga ac fah folokonma mwet Israel liki facl nukewa su nga akfahsryeloselik nu we, na mutunfacl nukewa ac fah etu lah nga mutal. Mwet Israel elos ac fah muta in facl selos sifacna, su nga tuh sang nu sel Jacob, mwet kulansap luk.\n26Elos ac fah muta we in misla. Elos ac fah musai lohm selos, ac yok ima in grape. Nga fah kalyei mwet tulan lalos su aklokoalokyalos, ac Israel ac fah muta in misla. Na elos fah etu lah nga LEUM GOD lalos.”


Sie Samuel 22 - BIBLE MUTAL\nSie Samuel 22\n1David el kaingla liki siti Gath ac som nu ke luf se su oan apkuran nu Adullam. Ke tamulel lal ac mwet in sou lal kewa elos lohngak lah el oasr we, elos som nu yorol.\n2Na mwet su muta in ongoiya, oayapa mwet soemoul sin mwet, ac mwet supwar, elos som pac nu yorol. Sahp oasr mwet angfoko ke u se inge, na David el mwet kol lalos.\n3David el som liki acn sac ac tuku nu Mizpah in acn Moab, ac fahk nu sin tokosra we, “Nunak munas lela tuh papa tumuk ac nina kiuk in muta yurum nu ke nga konauk lah mea God El ac fah oru nu sik.”\n4Na David el likiya papa tumal ac nina kial yurin tokosra lun Moab, ac eltal muta yorol ke lusenna pacl ma David el wikwik in luf sac.\n5Na Gad, sie mwet palu, el tuku nu yorol David ac fahk, “Nik kom muta inge. Tuyak ac fahsr nu in facl Judah.” Ke ma inge, David el som ac ilyak nu insak Hereth.\n6Sie len ah Saul el muta Gibeah, ye sak tamarisk soko fin tohktok se, ac osra natul oan inpaol. Mwet kol lal nukewa tu raunella. Na fwackyang nu sel lah koneyukyak David ac mwet lal uh.\n7Ac Saul el fahk nu sin mwet lal inge, “Kowos mwet Benjamin, porongeyu! Ya kowos nunku mu David el ac sot ima in grape ac ima pac saya nu suwos nukewa, ac oru tuh kowos nukewa in mwet kol lun un mwet mweun lal?\n8Ya pa ingan sripa se oru kowos pwapa in lainyu an? Wangin sie suwos tuku akkalemye nu sik lah wen nutik sifacna el asruoki nu sel David. Wanginna mwet nunku keik, ku akkalemye nu sik lah David, su sie sin mwet luk, el suk pacl lal in uniyuwi, ac wen se nutik el kasrel!”\n9Doeg el wi mwet lal Saul inge tu insac, ac el fahk, “Nga tuh liyal David ke el som nu yorol Ahimelech, wen natul Ahitub, in acn Nob.\n10Ahimelech el tuh siyuk sin LEUM GOD lah mea fal David elan oru, na el sang kutu mwe mongo nu sel David, oayapa cutlass se natul Goliath, mwet Philistia sac.”\n11Na Tokosra Saul el sapla solalma Ahimelech, mwet tol, ac sou lal kewa, su elos mwet tol pac in Nob, ac elos tuku nu yorol.\n12Ac Saul el fahk nu sel Ahimelech, “Ahimelech, porongeyu!” Ac Ahimelech el topuk, “O Tokosra, nga pa inge.”\n13Ac Saul el siyuk sel, “Efu ku kom ac David pwapa in lainyu? Efu kom ku sang mwe mongo nu sel ac cutlass sac, oayapa siyuk kasru sin God kacl David? Na inge el forma lainyu, ac el tupan pacl wo lal in uniyuwi.”\n14Ahimelech el topuk, “David pa oaru emeet sin mwet pwapa lom! El wen talupom, el captain lun mwet soan lom, ac mwet nukewa inkul sum elos arulana akfulatyal.\n15Aok, pwaye nga tuh siyuk kasru sin God kacl, tuh tia pacl se emeet nga oru pa inge. Ac funu ke kas se ma fahk mu nga pwapa lain kom, O Tokosra, nimet sis nu fuk, ku nu sin kutena mwet in sou luk, mweyen wanginna ma nga etu ke ma se inge!”\n16Ac tokosra el fahk, “Ahimelech, kom ac sou lom nukewa enenu in misa.”\n17Na tokosra el fahk nu sin mwet mweun su tu siskal, “Uniya mwet tol lun LEUM GOD inge! Elos welul David nunak se, ac elos etu na lah David el kaingla, a elos tia fahk nu sik!” Tusruktu, mwet mweun inge elos tiana srukak paolos nu fin mwet tol lun LEUM GOD.\n18Ke ma inge, Saul el fahk nu sel Doeg, “Kom, oneltalu!” Na Doeg el onelosla nukewa. In len sac el uniya mwet tol oalngoul limekosr su fal in nukum ephod lun mwet tol.\n19Saul el oayapa sap in anwukla mwet nukewa in acn Nob, su siti lun mwet tol — mukul, mutan, tulik srisrik ac tulik fusr, cow, donkey, sheep — ma inge nukewa anwukla.\n20Tusruktu Abiathar, sie sin wen natul Ahimelech, el kaingla ac som welul David.\n21El fahk nu sel David lah Saul el uniya mwet tol lun LEUM GOD.\n22David el fahk nu sel Abiathar, “Ke nga tuh liyal Doeg in len sac, nga etu na lah el ac fahkak nu sel Saul ma orek ah. Ke ma inge, misa lun mwet nukewa in sou lom, oan fuk.\n23Mutana yuruk ac nikmet sangeng. Saul el lungse unikuti na kewa, tuh kom fin muta yuruk, kom ac fah moul.”\n< Sie Samuel 21\nSie Samuel 23 >


Thursday (9/8) Sifac: Suli Mwet Suc Enenuh Nuh Ke Tepuh Lom - Word Of Knowledge | USA\nSifac: Suli Mwet Suc Enenuh Nuh Ke Tepuh Lom\nMwe Read: Luke 14: 12-14\nPaing kowos nukewa…Kulo nu Sin God ke pal wowo lasr nukewa.\nMwe read se Inge luti kut in etu la orekma lasr fin falu se Inge asr yurin God pal nukewa. Fahk mu kut fin suli met nuke kufa, kut in tia suli met eteyuk ku met kawuk lasr mukena. Kut fin oru oinge Kut etu tari la elos a folokin fal nuke oraclah lasr. Ac pacna ngan molin orekma lasr u su kut nukewa etu la sukawil.\nOiyac lun God pa kut in suli elos su enenu ku elos su ma tiac kuin folokin ma wo kut oraclah nuse. Meyen kut fin oru oinge, na Leum God elac fah use molin orekma lasr ke saflaiyen ma nukewa.\nPus pal kut oru ma u in liyeyuk a kaksakinyuk sin metu; kut mulkunla la God El liye insiasr a El tiana engan ke kain oiyac oinge. Meyen kaksak ku kusen kulo ma kut eis sin metu tiana kawil oana ke molin orekma lasr ma God El a use ke Len in Nununku.\nKut enenu in esam la Leum God El liye kut a etu orekma lasr in pal e nukewa. El kena tu kut in nunak oana El, in esam in oru wo nuselos su enenu pal nukewa. Oayapa kut in tia oru ma wo nusin met ngiac na kut sano in folokinyuk nusesr. Oraclah ma u ke insiom kewa nuSin God!\nPrevPreviousWednesday (9/7) Sifwa: Sano in Akwuki Kom\nNextSaturday (9/10) Sifac: Christ El Misac Ke Ma Koluk LasrNext


Luo Tokosra 19 - BIBLE MUTAL\nLuo Tokosra 19\n1Ke na pacl se Tokosra Hezekiah el lohng ma elos fahk nu sel, el asor ac seya nuknuk lal ac nokomang nuknuk yohk eoa, ac som nu in Tempul lun LEUM GOD.\n2El supwalla Eliakim, mwet liyaung inkul sin tokosra, Shebna, mwet sim lun inkul fulat, ac mwet ma matu inmasrlon mwet tol, nu yorol mwet palu Isaiah wen natul Amoz. Elos oayapa nukum nuknuk yohk eoa.\n3Pa inge kas ma el sap elos in fahk nu sel Isaiah: “Misenge sie len in keok. Kalyeiyuk ac akmwekinyeyuk kut. Kut oana sie mutan su akola in isus, tuh munas ac tia ku in orala.\n4Tokosra Fulat lun Assyria el supwama leum lun mwet fulat lal in tuh fahk kas in angon LEUM GOD moul. Finsrak LEUM GOD lom Elan lohng kas in angonkas lalos inge ac sang kai nu selos su fahk ma inge uh. Ke ma inge, pre nu sin God ke mwet lasr su painmoulla.”\n5Ke Isaiah el eis kas sel Tokosra Hezekiah inge\n6el topkol ouinge: “LEUM GOD El fahk nu sum mu kom in tia lela mwet Assyria in aksangengye kom ke elos fahk mu El ac tia ku in molikomla.\n7LEUM GOD El ac oru Tokosra Fulat elan lohng sie sramsram su ac oru elan folokla nu in facl sel sifacna, ac LEUM GOD El ac fah oru tuh in anwuki el we.”\n8Mwet leum se lun Assyria el etauk lah Tokosra Fulat el som liki acn Lachish, ac mweuni siti Libnah su oan apkuran nu Lachish. Ouinge el som in sramsram nu sel.\n9Kas se sun mwet Assyria lah mwet mweun lun acn Egypt, kolyuk sin Tokosra Tirhakah lun Ethiopia, ac tuku in mweunelos. Ke Tokosra Fulat el lohng ma inge el supwala leta se nu sel Tokosra Hezekiah lun Judah\n10in tuh fahk nu sel, “God se ma kom lulalfongi El fahk nu sum mu kom ac tia sruhu sik, tusruktu nimet kom lela ma inge in kiapwekomla.\n11Kom lohng tari ma Tokosra Fulat lun Assyria el oru nu sin facl nukewa su el nunkauk elan kunausla. Ku kom nunku mu kom ku in kaingkunla?\n12Mwet matu luk ma somla elos tuh kunausla siti Gozan, Haran, ac Rezeph, ac onela pac mwet in acn Betheden su muta Telassar, ac wangin sie sin god lalos ku in molelosla.\n13Pia tokosra lun siti Hamath, Arpad, Sepharvaim, Hena, ac Ivvah?”\n14Tokosra Hezekiah el eisla leta sac sin mwet ma use ah, ac riti. Na el som nu in Tempul ac likiya leta sac ye mutun LEUM GOD,\n15ac pre, “O LEUM GOD lun Israel, su muta fin tron lom ma oan lucng liki cherub luo, kom mukena pa God su leum fin tokosrai nukewa faclu. Kom orala kusrao ac faclu.\n16A inge, LEUM GOD, liye ma sikyak nu sesr uh. Porongo ma nukewa su Sennacherib el fahk in angon kom, Leum God moul.\n17O LEUM GOD, kut nukewa etu lah tokosra fulat lun acn Assyria elos sukela facl puspis,\n18ac esukak god lalos, su tia god pwaye a ma sruloala ma poun mwet orala ke sak ac eot.\n19Ke ma inge, LEUM GOD lasr, molikutla liki mwet Assyria, tuh mutanfahl nukewa fah etu lah kom mukena, O LEUM GOD, pa God.”\n20Na Isaiah el supwala kas nu sel Tokosra Hezekiah in fahk lah lohngyuk pre lal,\n21ac LEUM GOD el fahk ouinge: “Sennacherib, siti Jerusalem isrun kom ac orek tafunkas keim.\n22Su kom nunku mu kom angon ac isrun an? Kom tiana sunakinyu, su LEUM GOD mutal lun Israel.\n23Kom supwama mwet utuk kas lom in tungak nu sik mu chariot puspis nutum oru kom fanukya fineol ma fulat liki nukewa in acn Lebanon. Kom konkin pac mu kom pakiya sak cedar ma loes emeet ac sak cypress ma wo emeet, ac kom sun acn ma loal emeet insak uh.\n24Kom konkin pac mu kom pukanak luf in kof ke mutunfacl saya ac nim ke kof we, oayapa falken mwet mweun lom futfutungya Infacl Nile pulamlamla.\n25“Ya kom soenna lohng lah nga nuna akoela ma inge ke pacl loeloes somla? Ac inge nga orala tari. Nga tuh sot ku nu sum kom in kunausla siti ma potiyukyak nu ke yol in kutkut.\n26Mwet ma muta in acn ingo wangin ma elos ku in oru. Elos sangengla ac tuninfongla. Elos oana mah inimae, ku mah ma kapak fin lohm uh ke pacl eng fol kutulap me tuhyak ac okla.\n27“Tuh nga etu ma nukewa keim — ma kom oru ac acn kom som nu we. Nga etu lupan kasrkusrak lom sik.\n28Nga lohng tari pungen kasrkusrak lom ac inse fulat lom, ac inge nga ac sang sie ring srumasrla infwem, ac soko osra nu ke oalum, ac amakin kom folokla inkanek soko na kom tuku kac me.”\n29Na Isaiah el fahk nu sel Tokosra Hezekiah, “Pa inge sie akul ke ma ac fah sikyak. Yac se inge, ac yac fahsru uh, kom ac fah mongona ke wheat inima, tusruktu ke yac se toko an kom ac fah ku in yukwiya wheat sunom ac kosrani pac kac, ac yukwiya fain ac mongo grape kac.\n30Elos su painmoulla in acn Judah elos ac kapak oana sak ma kapla okah loal nu infohk uh, ac rukruk fahko.\n31Ac fah oasr mwet in Jerusalem ac Fineol Zion su ac fah painmoulla, mweyen LEUM GOD El wotela tari sel mu ac ouinge.\n32“Ac pa inge ma LEUM GOD El fahk ke Tokosra Fulat lun Assyria: ‘El ac fah tia utyak nu in siti se inge ku pisrikya sokofanna osra in pisr natul nu kac. Wangin mwet mweun su us mwe loeyuk ac fah tuku apkuran nu ke siti uh, oayapa ac fah wangin ma ac etoatyak elos in fanyak kac nu in siti uh.\n33El ac fah folokla ke inkanek sokona el ut we tuku ac, ac tiana utyak nu in siti se inge. Nga, LEUM GOD, fahkla ouinge.\n34Nga ac loango siti se inge ac liyaung ke sripen Inek sifacna, ac ke sripen wuleang su nga tuh orala nu sel David mwet kulansap luk.”’\n35In fong sac sie lipufan lun LEUM GOD som nu yen mwet mweun lun mwet Assyria elos aktuktuk we, ac uniya mwet mweun siofok oalngoul limekosr tausin. Toangna ke lotu se tok ah elos nukewa alapla oan misa!\n36Na Sennacherib, Tokosra Fulat lun acn Assyria, el tui ke mweun ah, ac folokla nu Nineveh.\n37Sie len ah ke el alu in tempul lal Nisroch, god lal, luo sin wen natul, Adrammelech ac Sharezer, eltal sang cutlass natultal unilya, ac kaingla nu in facl Ararat. Na Esarhaddon, sie pac sin wen natul ah, aolulla in Tokosra Fulat.\n< Luo Tokosra 18\nLuo Tokosra 20 >


Luo Chronicle 2 - BIBLE MUTAL\nLuo Chronicle 2\n1Tokosra Solomon el wotela in musai sie tempul tuh in nien alu nu sin LEUM GOD, ac oayapa in musaela sie inkul fulat nu sel sifacna.\n2El sang itngoul tausin mwet in wun kufwen orekma, ac oalngoul tausin mwet in tufahl eot fineol uh. Mwet tolu tausin onfoko pa kol orekma sac.\n3Solomon el supwala kas nu sel Tokosra Hiram lun acn Tyre ac fahk, “Nga ke kom in oru nu sik oana ke kom tuh oru nu sel Tokosra David, papa tumuk, ke kom tuh kukakin sak cedar nu sel elan sang musai inkul fulat sel ah.\n4Nga ac musai sie tempul in akfulatye LEUM GOD luk. Ac fah sie acn mutal, acn ma nga ac mwet luk ac fah alu nu sel we, ke kut akosak mwe keng ac ma wo fohlo, ac sang bread mutal nu sel ke pacl nukewa. Acn se inge kut ac fah oayapa esukak mwe kisa firir ke lotutang ac eku nukewa, oayapa ke len Sabbath ac Kufwa lun Malem Sasu ac len mutal saya, in akfulatye LEUM GOD lasr oana ke El sapkin nu sin mwet Israel tuh elos in oru nwe tok.\n5Nga akoo in musaela sie tempul na lulap, mweyen God lasr El fulat liki god nukewa saya.\n6Tusruktu wanginna sie mwet ac ku in musaela sie tempul sin God, mweyen finne ke yoklana lun acn inkusrao, tia ku in nwanulak. Ma sefanna nga ku in oru pa in orala sie acn in orek kisa nu sin God.\n7Inge supwama sie mwet su yohk etu lal ke tufahl eot, ac orekma ke gold, silver, osra bronze, ac iron, oayapa el ku in orala tuhn wowo ke nuknuk tuh in folfol, sroninmutuk, ac srusra. Mwet se inge el ac wi mwet musa lun Judah ac Jerusalem su David, papa tumuk, el tuh sulela.\n8Nga etu lah yohk etu lun mwet lom ingan ke orekma ke sak. Ke ma inge supwama sak cedar, cypress, ac juniper Lebanon me. Nga akola in supwaot mwet luk inge in wi mwet lom,\n9in akoela sak pukanten, mweyen tempul se nga ac musai uh ac arulana yohk ac wolana.\n10Nga ac supwaot siofok tausin bushel in wheat, siofok tausin bushel in barley, siofok singoul tausin gallon in wain, ac siofok singoul tausin gallon in oil in olive in kasru mwet orek sak lom ingan.”\n11Tokosra Hiram el supwala leta se in topuk nu sel Solomon. El simusla kas inge: “Ke sripen LEUM GOD El lungse mwet lal, El oru tuh kom in tokosra faclos.\n12Kaksakin LEUM GOD lun Israel, su orala kusrao ac faclu! El sang nu sel Tokosra David sie wen lalmwetmet, su yohk etauk ac usrnguk lal, su akola in musai sie tempul nu sin LEUM GOD, ac sie inkul fulat nu sel sifacna.\n13Nga ac supwaot sie mwet orekma ke osra su arulana lalmwetmet ac usrnguk ke musa — inel pa Huram.\n14Nina kial ma in sruf lal Dan, ac papa tumal sie mwet Tyre. El ku in oru kutena ma ke gold, silver, bronze, osra, eot, ac sak. El ku pac in orala nuknuk ke tuhn folfol, sroninmutuk, ac srusra, oayapa nuknuk linen. El etu pac taflela kutena lumah ma mwet uh ac fahk nu sel. Lela elan wi mwet musa lom ingan, oayapa mwet orekma lal Tokosra David, papa tomom.\n15Ke ma inge, supwama wheat, barley, wain, ac oil in olive ma kom wulela kac.\n16In acn Lebanon kut ac fah pakela sak cedar nukewa ma kom enenu an, ac kapriya nu ke raft, ac pahkin nwe ke sun acn Joppa. Na mwet lom fah usla we lac nu Jerusalem.”\n17Tokosra Solomon el orala sie oaoa lulap ke mwetsac nukewa su muta in acn lun Israel, oapana oaoa se ma David, papa tumal, el tuh orala. Pisen mwetsac muta we oasr ke mwet siofok lumngaul tolu tausin onfoko.\n18Na el sap itngoul tausin selos in wiwa, ac oalngoul tausin selos in fokfok eot fineol ah. El sulela mwet tolu tausin onfoko in liye orekma inge tuh in orekla wo.\n< Luo Chronicle 1\nLuo Chronicle 3 >


BIBLE MUTAL OEKYUK 2\nTakinyen Sruf In Nien Aktuktuk Uh\n1 LEUM GOD El fahkang oakwuk inge nu sel Moses ac Aaron. 2 Ke pacl mwet Israel uh aktuktuk uh, kais sie mwet fah muta ye flag lun sruf lal, ac ke mwe akul lun sou lal. Lohm nuknuk nukewa ac fah tulokyak rauneak Lohm Nuknuk Mutal.\n3-9 Elos su tulokinya nien aktuktuk selos layen kutulap, yen faht uh takak we, ac fah mwet ye flag lun u lulap lal Judah, ke kais sie u lalos. Mwet kol lun u tolu uh pa takla ten inge:\nSruf Mwet Kol Pisalos\nJudah Nahshon wen natul Amminadab 74,600\nIssachar Nethanel wen natul Zuar 54,400\nZebulun Eliab wen natul Helon 57,400\nPisa lulap: mukul siofok oalngoul onkosr tausin ac angfoko. U lulap lal Judah inge pa ac fahsr meet uh.\n10-16 Nu layen nu eir, elos su wi muta ye flag lun u lulap lal Reuben fah mutangan aktuktuk in u tolu lalos, ye koko lun mwet kol lalos inge:\nReuben Elizur wen natul Shedur 46,500\nSimeon Shelumiel wen natul Zurishaddai 59,300\nGad Eliasaph wen natul Deuel 45,650\nPisa lulap: mukul tausin siofok lumngaul sie ac angfoko lumngaul. U lulap lal Reuben pa ac fahsr akluo uh.\n17 Na, inmasrlon u lulap luo meet ac u lulap luo tok ah, mwet Levi in fahsr us Lohm Nuknuk Mutal uh. Kais sie u ac fah fahsr fal nu ke takinyen mutangalos. Elos nukewa fah fahsr in u lalos ye flag lalos.\n18-24 Nu layen nu roto, elos su wi muta ye flag lun u lulap lal Ephraim fah mutangan aktuktuk in u tolu lalos, ye koko lun mwet kol lalos inge:\nEphraim Elishama wen natul Ammihud 40,500\nManasseh Gamaliel wen natul Pedahzur 32,200\nBenjamin Abidan wen natul Gideoni 35,400\nPisa lulap: mukul siofok oalkosr tausin ac siofok. U lulap lal Ephraim pa ac fahsr aktolu uh.\n25-31 Nu layen nu epang, elos su wi muta ye flag lun u lulap lal Dan fah mutangan aktuktuk in u tolu lalos, ye koko lun mwet kol lalos inge:\nDan Ahiezer wen natul Ammishaddai 62,700\nAsher Pagiel wen natul Ochran 41,500\nNaphtali Ahira wen natul Enan 53,400\nPisa lulap: mukul siofok lumngaul itkosr tausin ac onfoko. U lulap lal Dan pa ac fahsr oetok uh.\n32 Pa inge pisen mwet Israel nukewa ke oaoala tari kais sie u: oasr mwet onfoko tolu tausin lumfoko lumngaul. 33 Oana ke LEUM GOD El tuh sapkin nu sel Moses, mwet Levi uh tia wi oaoala lun mwet Israel uh.\n34 Mwet Israel elos oru ma nukewa oana LEUM GOD El tuh sapkin nu sel Moses. Elos mutangan aktuktuk ye flag lalos, ac ke elos mukuiyak elos fahsr fal nu ke takinyen sou lun papa tumalos.


BIBLE MUTAL LUO SAMUEL 4\n☰ LUO SAMUEL 4 ◀ ▶\n1 Ke Ishbosheth, wen natul Saul, el lohng lah Abner el anwuki in acn Hebron, el arulana sangeng, ac mwet Israel nukewa elos fosrnga. 2 Oasr mwet luo lal Ishbosheth su kol un mwet orek lokoalok. Inen mwet luo inge pa Baanah ac Rechab, wen natul Rimmon mwet Beeroth in sruf lal Benjamin. (Acn Beeroth oaoa nu ke ip lun Benjamin. 3 Mwet muta we meet ah elos tuh kaingla nu Gittaim, ac elos mutana we in pacl sac me.)\n4 Sie pac mwet ke fita lal Saul pa Mephibosheth, wen natul Jonathan. El yac limekosr ke pacl se Saul ac Jonathan anwuki. Ke pacl se pweng ke misa laltal ah tuku Jezreel me, na mutan se ma liyalang el sraklalak ac kaing. Tuh ke sripen sulaklak lal, tulik sac putatla liki inpaol, pwanang el sukapasla.+\n5 Rechab ac Baanah som nu lohm sel Ishbosheth ac sun acn we ke infulwen len, falyang nu ke pacl el eis mongla infulwen len lal. 6 Mutan se su muta liklik wheat ke mutunoa el mwetkeli ac motulla, na Rechab ac Baanah imyak nu in lohm ah. 7 Eltal som nu ke nien motul lal Ishbosheth ke el motul folosuwosla, ac unilya. Na eltal pakela sifal ac us welultal, ac eltal fahsr Infahlfal Jordan fong nufon sac. 8 Eltal sang sifal nu sel Tokosra David in acn Hebron, ac fahk, “Pa inge sifal Ishbosheth wen natul Saul, mwet lokoalok lom, su tuh srike in unikomi. Misenge LEUM GOD El orala foloksak lom nu sel Saul ac fita lal.”\n9 David el topuk nu seltal, “Inge nga orala fulahk luk ke Inen LEUM GOD moul, su moliyula liki ongoiya nukewa! 10 Mwet utuk kas se su tuku nu yuruk in acn Ziklag ac fahkma lah Saul el misa, el nunku mu el us pweng wo se. Tuh nga sruokilya ac sap in anwuki el. Pa ingan ma nga sang moli pweng se el us ah!+ 11 A faska ma ac fah sikyak nu sin mwet koluk inge su uniya sie mwet wangin mwatal ke el motul in lohm sel sifacna! Inge nga fah foloksak nu sumtal ke komtal unilya ah, ac nga ac ikomtalla liki faclu.” 12 David el sap mwet lal in unilya Rechab ac Baanah, ac lusala paoltal ac nialtal, ac srupusrak apkuran nu ke lufin kof in acn Hebron. Elos usla sifal Ishbosheth ac pikinya inkulyuk lal Abner in acn Hebron.\n+ 4:4 2 Sam 9:3 + 4:10 2 Sam 1:1–16